Lelaki rogol isteri rakan sarat mengandung dijel 15 tahun
Oleh DIYANATUL ATIQAH ZAKARYA

8 April 2022, 3:21 pm
MELAKA – Perbuatan keji seorang lelaki sanggup merogol isteri rakannya sendiri yang sarat mengandung berbalas selepas dihukum penjara 15 tahun dan tiga sebatan oleh Mahkamah Sesyen di sini, hari ini.
Hakim Nariman Badruddin menjatuhi hukuman itu terhadap tertuduh yang berusia 25 tahun selepas lelaki itu mengaku bersalah sebaik pertuduhan dibacakan oleh jurubahasa mahkamah.
Pemuda itu didapati merogol wanita berusia 26 tahun di sebuah rumah di Merlimau, Jasin pada pukul 4.20 pagi, 21 Januari 2022.
Bagi kesalahan itu, tertuduh didakwa mengikut Seksyen 376(2) Kanun Keseksaan yang memperuntukkan hukuman penjara tidak melebihi 30 tahun dan sebatan.
Mengikut fakta kes, ketika kejadian, mangsa sedang tidur sebelum didatangi tertuduh yang menutup muka menggunakan kain putih.
Lelaki itu kemudian mengugut mangsa menggunakan pisau dan memaksanya menanggalkan pakaian sebelum merogolnya.

Ketika kejadian, wanita tersebut mengandung tujuh bulan dan tinggal seorang diri, manakala suaminya menjalani hukuman penjara atas kesalahan dadah. Hukuman bermula dari tarikh tertuduh ditangkap pada 24 Januari lalu.-KOSMO! ONLINE


Polis serah SPRM siasat tanah lapangan terbang dijual
Oleh ASLIZA MUSA

8 April 2022, 3:05 pm
IPOH – Polis menyerahkan kepada Suruhanjaya Pencegahan Rasuah Malaysia (SPRM) untuk menyiasat dakwaan berkaitan penjualan tanah bagi pembinaan lapangan terbang antarabangsa di Seri Iskandar, Perak Tengah.
Ketua Polis Perak, Datuk Mior Faridalathrash Wahid berkata, laporan tersebut dirujuk kepada SPRM kerana siasatan kes itu di bawah bidang kuasa agensi berkenaan.
“Saya mengesahkan satu laporan polis diterima daripada seorang individu tentang isu tersebut. Kita rujuk laporan itu kepada SPRM kerana melibatkan siasatan di bawah bidang kuasa mereka,” katanya di sini hari ini.
Sementara itu, Pengarah SPRM Perak, Datuk Mohd. Fauzi Mohamad ketika dihubungi berkata, pihaknya belum memanggil mana-mana individu untuk siasatan di bawah Seksyen 23 Akta SPRM 2009.
Katanya, setakat ini, pihaknya sedang melakukan kajian ke atas dokumen yang diberolehi daripada beberapa agensi berkaitan. – KOSMO! ONLINE


‘Saya ‘post’ sebab kerja, bukan suka-suka’
Oleh SAIRUL ZAMRI MISRANI

8 April 2022, 2:33 pm
PETALING JAYA – “Saya ‘post’ (muat naik hantaran) sebab kerja, bukan suka-suka”.
Demikian respons spontan pelakon cantik Eyka Farhana berhubung kecaman netizen terhadapnya selepas memuat naik beberapa foto seksi dalam Instagram sekali gus disifatkan tidak menghormati bulan penuh mulia, Ramadan.
Eyka berkata, sebenarnya tiada isu yang perlu ditimbulkan kerana gambar tersebut diambil sebelum kehadiran bulan puasa lagi dan terpaksa memuat naik disebabkan komitmen kerja.
“Gambar tersebut sebenarnya diambil ketika sebelum bulan Ramadan dan saya memang kena post (muat naik hantaran) sebab melibatkan kerja.
“Saya pun macam manusia biasa dan wanita Islam lain juga yang tahu jaga batasan di bulan mulia ini,” katanya.
Dalam pada itu, Eyka atau nama sebenarnya Wan Atiqa Farhana Wan Sarmizi, 27, berkata, dia juga bukan manusia hipokrit yang mahu berpura-pura di sebalik pakaian hanya kerana mahu mengikut kemahuan orang sekeliling.

“Kalau cakap bab seksi ini, itu subjektif dan terserah kepada mereka untuk kata apa saja. Ada je yang bertudung dan pakai setakat pakai baju-T saja, tapi tetap dilabel seksi disebabkan pandangan seseorang itu.
“Lagi pun dari dahulu lagi saya memang begini (seksi). Bukan baru setahun dua. Saya pun tak kisah apa peminat nak kata dan kenal saya dengan cara macam mana,” ujarnya.
Terdahulu, perkongsian pelakon drama Bila Hati Memilih Dia memakai dress berwarna hitam yang menampakkan bahagian lengan, ketiak serta paha mengundang kecaman netizen.
Rata-rata menegur penampilannya itu yang disifatkan kurang sesuai dan tidak kena pada masanya.
“Ikut awaklah, awak ada pilihan nak dedah aurat atau tutup aurat.
“Tolonglah hormat bulan puasa ni. Bila kena kecam, awak salahkan hidayah, bila hidayah sampai awak menolak,” kecam netizen.


APMM tambah aset udara kesan tiga penyelam hilang
Oleh MASTURAH SURADI

8 April 2022, 2:54 pm
MERSING – Operasi mencari dan menyelamat (SAR) baki tiga lagi penyelam yang hilang di Pulau Tokong Sanggol di sini diperluaskan termasuklah dengan menambah aset udara dalam operasi yang masuk hari ketiga hari ini.
Pengarah Maritim Malaysia Maritim (APMM) Johor, Laksamana Pertama Maritim Nurul Hizam Zakaria berkata, kawasan pencarian bagi aset laut melibatkan kawasan seluas 335 batu nautika manakala keluasan pencarian aset udara melibatkan 739 batu nautika.
Katanya, pencarian melibatkan empat pesawat udara melibatkan dua helikopter milik APMM, satu milik Polis Diraja Malaysia (PDRM) dan Tentera Udara Diraja Malaysia (TUDM).
“Manakala bagi aset permukaan ada 11 bot dari pelbagai agensi. Terdapat sokongan diberikan oleh pihak awam, iaitu nelayan dan sebagainya. Hari ini juga ada penglibatan 10 jet ski dari pihak awam.
“Ada tambahan aset yang kita gerakkan iaitu pesawat Bombardier Maritim maknanya endurance di laut lebih panjang dan meliputi kawasan lebih luas.
“Jadi kita harapkan dengan tambahan pesawat, jangkauan pencarian akan lebih jauh dan kemungkinan jumpa mangsa lebih tinggi,”katanya pada sidang akhbar di Pangkalan Hadapan Carilamat (PHC) Jeti Awam Majlis Daerah Mersing di sini hari ini.

Tambahnya, kawasan pencarian turut diperluaskan ke arah Selatan juga ke perairan Sedili dan ke luar Timur.-KOSMO! ONLINE


G3 perkukuh segmen penjagaan kesihatan
Oleh KOSMO!

8 April 2022, 3:08 pm
PETALING JAYA – G3 Global Berhad (G3) telah mengukuhkan penerokaannya dalam segmen perniagaan penjagaan kesihatan, bermula dengan penjualan kit ujian Covid-19  selepas Kumpulan menerima kelulusan daripada para pemegang sahamnya pada mesyuarat agung luar biasa secara maya hari ini.
Pada EGM tersebut, pemegang saham juga meluluskan panggilan tunai untuk mengembangkan segmen penjagaan kesihatan,  had yang lebih tinggi untuk
menerbitkan saham baharu dan penglibatan dalam urus niaga pihak berkaitan.
Pengarah Urusan G3, Dirk Quinten berkata, kelulusan kukuh itu menunjukkan keyakinan pemegang saham terhadap pengurusan dan hala tuju perniagaan strategik Kumpulan.

Menurut beliau, melangkah ke hadapan, G3 akan mengembangkan jejaknya dalam segmen penjagaan kesihatan dengan memanfaatkan teknologi daripada rakan
kongsinya iaitu  SenseTime dan Bestinet Group.
“Kami juga sedang meninjau untuk menyediakan perkhidmatan sokongan penjagaan kesihatan yang dipacu teknologi kepada hospital awam dan swasta tempatan dan ini akan menawarkan aliran pendapatan berulang yang baik untuk Kumpulan,” katanya dalam kenyataan.
Mengenai pelaksanaan penempatan persendirian, Kumpulan sudah mempunyai beberapa pihak yang menyatakan minat mereka terhadap G3 sebagai syarikat peneraju Kepintaran Buatan yang menyokong sektor penjagaan kesihatan.

Tambah beliau, bakal pelabur yakin dengan cadangan nilai yang boleh dibawa oleh G3, terutamanya selepas pengambilalihan Bestinet Healthcare Sdn Bhd tahun lepas. -KOSMO! ONLINE


Mahkamah benar Ahmad Zahid dapat pasport untuk umrah
Oleh NUZULSHAM SHAMSUDDIN

8 April 2022, 2:50 pm
KUALA LUMPUR – Mahkamah Tinggi di sini hari ini membenarkan permohonan bekas Timbalan Perdana Menteri, Datuk Seri Ahmad Zahid Hamidi untuk mendapatkan sementara pasportnya bagi mengerjakan umrah.
Hakim Datuk Collin Lawrence Sequerah membenarkan Ahmad Zahid mendapatkan dokumen itu hari ini kerana beliau memerlukannya untuk proses membuat visa.
Mahkamah membenarkan permohonan bagi pelepasan pasport itu selepas Timbalan Pendakwa Raya Datuk Raja Rozela Raja Toran memaklumkan bahawa pendakwaan tidak membantah permohonan tersebut.
Raja Rozela berkata, oleh kerana tarikh untuk mengerjakan umrah itu bertindih dengan tarikh perbicaraan yang sudah ditetapkan sebelum ini, maka hari perbicaraan yang dilapangkan sepatutnya digantikan dengan tarikh baharu.
Ahmad Zahid yang juga Presiden UMNO akan mengerjakan umrah pada 21 April hingga 30 April ini.
Terdahulu, peguam Hisyam Teh Poh Teik yang mewakili Ahmad Zahid berkata, pembelaan berharap pasport anak guamnya diberikan serta-merta kerana ia diperlukan untuk memudahkan urusan proses visa.

Ahmad Zahid akan mengaku janji memulangkan semula pasport itu pada 5 Mei ini. Hakim Collin menetapkan 13 April dan 15 April ini serta 1Julai untuk perbicaraan bela diri.- KOSMO! ONLINE


Fasa peralihan ke endemik pacu ekonomi negara – Tengku Zafrul
Oleh MOHD. HUSNI MOHD. NOOR

8 April 2022, 2:58 pm
PUTRAJAYA – Kementerian Kewangan (MOF) berharap fasa peralihan ke endemik berupaya membantu dan menyokong semula pemulihan perusahaan kecil dan sederhana (PKS).
Menteri Kewangan, Datuk Seri Tengku Zafrul Tengku Abdul Aziz berkata, kebenaran pengeluaran one-off Kumpulan Wang Simpanan Pekerja (KWSP) serta Bantuan Khas Kewangan pula akan memberi kelegaan kepada aliran tunai rakyat.
Beliau berkata, pembukaan sempadan negara pada 1 April lalu juga membuka peluang kepada ekonomi negara untuk bangkit semula, mewujudkan lebih banyak peluang pekerjaan dan meningkatkan pendapatan semua.
“Dengan dasar-dasar positif kerajaan, Keluarga Malaysia akan bangkit semula, lebih gagah dan lebih berdaya saing berbanding dahulu.
Bank Dunia dan Moody’s mempamerkan keyakinan kepada prospek pertumbuhan Malaysia tahun ini dengan masing-masing mengunjurkan pertumbuhan 5.5 peratus dan 6 peratus bagi tahun 2022. Unjuran ini sejajar dengan unjuran Bank Negara Malaysia antara 5.3 hingga 6.3 peratus,” katanya menerusi Laporan Kewangan Rakyat Ke-91, hari ini.-KOSMO! ONLINE


Bayar ansuran untuk miliki tas tangan berjenama popular
Oleh KOSMO!

8 April 2022, 2:56 pm
PETALING JAYA – Selection, butik popular yang menawarkan tas tangan dan aksesori berjenama popular dari luar negara, mampu memenuhi keperluan pelanggan melalui tawaran  pelan pembayaran ansuran yang disediakan.
Pengasas syarikat, Nor Rafidah Khairuddin berkata, tawaran pembayaran ansuran sebanyak tiga kali itu bertujuan untuk membantu pelanggan yang tidak berkemampuan merancang kewangan masing-masing untuk memiliki barangan idaman masing-masing di butiknya.
Menurut beliau, pelanggan hanya perlu membayar deposit kali pertama dan seterusnya boleh memiliki barangan yang dikehendaki mereka.
“Ini bererti  mereka tidak perlu lagi untuk menunggu sehingga bayaran akhir,” katanya dalam kenyataan yang dikeluarkan.

Inisiatif tersebut dibuat bersandarkan kepada pengalaman lalunya yang  begitu berminat untuk memiliki tas tangan dan aksesori lain yang berjenama popular yang ditawarkan pada harga yang sangat mahal.
“Saya dulu pun tidak memiliki apa-apa dan hanya orang  biasa sahaja, sebab itu saya sangat memahami keinginan mereka yang mahu memiliki barangan berjenama itu.”

“Banyak persoalan, banyak keraguan dan kadang-kadang rasa tidak percaya diri bahawa saya  mampu pakai barangan berjenama dari luar negara,” jelasnya.
Nor Rafidah sebelum ini telah menetap di Montreal, Kanada selama lapan tahun dan bermula sebagai personnel shopper dan melalui usaha tersebut, beliau membantu ramai pelanggan dari Malaysia memiliki barangan idaman masing-masing.
Bermula di situ operasi perniagaannya terus berkembang selepas  pulang ke tanah air.
Tambah beliau, perniagaannya kini bukan sekadar menjual barang semata-mata tetapi membantu pelanggan memiliki barangan berjenama mahal pada harga mampu milik.
“Saya percaya semua wanita dan lelaki sentiasa ingin kekal cantik, segak dan berketrampilan, namun mereka ada komitmen tertentu untuk berbelanja,” ujarnya.
Beliau sentiasa meletakkan dirinya di tempat pelanggan dan cuba membantu  memberikan layanan, perkhidmatan dan informasi terbaik kepada mereka.
Kemudahan tersebut dapat diperoleh melalui laman web dan butik fizikalnya yang bertempat di Wangsa Maju, Kuala Lumpur. -KOSMO! ONLINE


Premis jual aksesori kenderaan tiruan diserbu KPDNHEP
Oleh NOR SHAFAWATI YUP

8 April 2022, 2:34 pm
NILAI – Kementerian Perdagangan Dalam Negeri dan Hal Ehwal Pengguna (KPDNHEP) Negeri Sembilan menyerbu sebuah premis menjual aksesori kereta yang dipercayai membekalkan barangan tiruan bernilai RM32,410 di Taman Desa Cempaka, Nilai di sini semalam.
Pengarah KPDNHEP Negeri Sembilan, Ain Arjuna Aziz Zaman berkata, serbuan melibatkan kekuatan enam anggota itu dilakukan pada pukul 2 petang hasil risikan pihaknya dan kerjasama dengan wakil cap dagang.
“Premis berkenaan dikesan membekalkan ‘speaker’ (pembesar suara) dan ‘subwoofer’ (sistem bunyi) yang disyaki menyalahgunakan satu cap dagang berdaftar terkenal.
“Pemeriksaan lanjut di premis berkenaan menemui sebanyak 334 unit barangan tiruan tersebut bernilai RM32,410,” katanya ketika dihubugi di sini hari ini.
Menurut Ain Arjuna, sitaan terhadap kesemua barangan itu dibuat mengikut Seksyen 102(1) Akta Cap Dagangan 2019 untuk siasatan lanjut.-KOSMO! ONLINE


Pemandu Honda Civic pandu di laluan motosikal dijel 5 hari, denda
Oleh NUZULSHAM SHAMSUDDIN

8 April 2022, 2:46 pm
KUALA LUMPUR – Seorang pemandu kereta jenis Honda Civic yang tular selepas memandu di laluan motosikal pada bulan lalu dipenjara lima hari dan didenda RM8,000 oleh Mahkamah Majistret di sini hari ini.
Majistret Amanina Mohamad Anuar menjatuhi hukuman itu terhadap R. Rhuobanraj, 30, selepas tertuduh mengaku bersalah atas pertuduhan yang disabitkan ke atasnya.
Mahkamah memerintahkan hukuman penjara itu bermula hari ini dan menjalani hukuman penjara tambahan selama empat bulan jika gagal membayar denda. Tertuduh membayar denda tersebut.
Lelaki itu didakwa memandu kereta secara melulu dan berbahaya di Lebuh Raya Persekutuan di sini pada pukul 5.30 petang, 17 Mac lalu dan didakwa mengikut Seksyen 42(1) Akta Pengangkutan Jalan (APJ) 1987.
Seksyen itu memperuntukkan penjara maksimum lima tahun dan denda sehingga RM15,000 selain hilang kelayakan memegang atau mendapatkan lesen memandu sehingga lima tahun.
Kosmo! Online pada 19 Mac lalu melaporkan tindakan pemandu kereta jenis Honda Civic berwarna putih memasuki laluan motosikal di Lebuh Raya Persekutuan berhampiran Wisma CIMB Jalan Pantai Baharu mengundang padah apabila dia ditahan.

Tangkapan dibuat selepas polis menerima video tular yang dikongsi di DashCam Owners Malaysia di Facebook seterusnya mengesan pemilik kenderaan tersebut. – KOSMO! ONLINE


Toyota Alphard bawa 15 PATI terbabas
Oleh YATIMIN ABDULLAH

8 April 2022, 2:39 pm
PASIR MAS – Tembelang seorang lelaki membawa 15 pendatang asing tanpa izin (PATI) warga Myanmar dengan sebuah kenderaan pelbagai guna (MPV) terbongkar selepas kenderaan yang dipandunya itu terbabas di Kampung Perangkap, Bunut Susu di sini tengah malam tadi.
Anggota Batalion 7 Pasukan Gerakan Am (PGA) dan Ibu Pejabat Polis Daerah Pasir Mas melihat MPV jenis Toyota Alphard itu terbabas pada pukul 12.30 tengah malam semasa menjalankan rondaan rutin di lokasi berkenaan.
Pegawai Pemerintah Batalion 7 PGA, Superintendan Azhari Nusi berkata, anggota kemudian menjalankan pemeriksaan terhadap MPV itu dan menemui 15 PATI warga Myanmar termasuk dua wanita di dalamnya.
Kesemua PATI yang berusia 22 hingga 38 tahun itu gagal mengemukakan sebarang dokumen perjalanan yang sah.
“Turut ditahan seorang lelaki tempatan berusia 33 tahun yang bertindak penghantar. Siasatan mendapati, kesemua PATI itu dibawa masuk ke negara ini melalui pangkalan haram di Bakong.
“Siasatan lanjut mendapati lelaki itu mengenakan upah RM200 bagi setiap PATI yang dibawa dan akan dihantar ke Machang untuk bekerja dalam sektor pembinaan,” katanya ketika dihubungi Kosmo! hari ini. – KOSMO! ONLINE


Doktor keluarkan lebih 12 ulat daripada mata lelaki
Oleh KOSMO!

9 April 2022, 8:30 pm
PARIS – Sepasukan doktor di Perancis terpaksa mengeluarkan lebih 12 ulat kecil daripada permukaan mata seorang lelaki dengan menggunakan forsep, lapor akhbar Daily Star semalam.
Kes yang disiarkan pada Rabu lalu dalam penerbitan The New England Journal of Medicine itu berlaku kepada seorang lelaki Perancis yang berusia 53 tahun.
Lelaki itu sedang bekerja berhampiran sebuah ladang ternakan biri-biri apabila dia berasa sesuatu terbang ke dalam matanya dan kemudian berjumpa doktor untuk mendapatkan bantuan
Lelaki itu memaklumkan bahawa mata kanannya menjadi kemerah-merahan dan gatal. Mereka mendapati larva lalat biri-biri merayap di dalam mata lelaki berkenaan.
Haiwan itu kebiasaannya membiak di dalam lubang hidung biri-biri dan kambing di mana ia akan matang sebelum jatuh ke tanah untuk menjadi pupa di persekitaran luar. Ia kemudian akan berubah menjadi lalat dewasa.
Kadang-kadang, induk lalat akan terbang ke mata manusia yang akan menyebabkan penyakit dipanggil oftalmomyiasis. Pancang tebal pada badan larva akan menyebabkan kerengsaan dan melecet pada permukaan mata manusia.

Ia akan menyebabkan mata menjadi kemerahan, gatal, bengkak, berair dan rasa benda asing berada di mata. Dalam kes yang jarang berlaku pula, larva akan bersembunyi di dalam bola mata dan merosakkan penglihatan.
Lelaki itu disahkan hanya mengalami ophthalmomyiasis luaran, bermakna larva itu tidak masuk ke dalam bola matanya.
Doktor memaklumkan penglihatan pada kedua-dua mata lelaki itu adalah normal tetapi mata kanannya merah dan keradangan. Mereka memeriksanya selepas 10 hari kemudian dan dia kembali normal. – Agensi


Putin didakwa bawa beg bimbit nuklear ke upacara pengebumian
Oleh KOSMO!

9 April 2022, 8:00 pm
MOSCOW – Presiden Vladimir Putin dilaporkan menghadiri upacara pengebumian di Moscow sambil dikelilingi oleh pengawal tentera yang didakwa membawa ‘beg bimbit nuklear’ Rusia, lapor akhbar The Sun semalam.
Putin tiba di Katedral Christ the Savior di Moscow untuk memberi penghormatan kepada ahli politik tempatan, Vladimir Zhirinovsky.
Zhirinovsky dipercayai jatuh sakit akibat dijangkiti Covid-19 dan dimasukkan ke hospital. Dia telah menerima lapan suntikan vaksin Covid-19.
Kehadiran pegawai tentera yang membawa peralatan pelancar peluru berpandu strategik Kremlin dianggap sebagai petanda menyeramkan bahawa Putin serius untuk menggunakan senjata nuklear.
Gambar-gambar itu muncul tujuh minggu selepas Putin meminta pasukan senjata nuklearnya supaya siap siaga selepas menyelar pakatan Pertubuhan Perjanjian Atlantik Utara (NATO) atas apa yang didakwanya melakukan sekatan yang ‘agresif’.
Kebimbangan mengenai perang nuklear menyelubungi konflik Ukraine selepas jentera perang Putin dilumpuhkan oleh tentera Kiev. Ia mencetuskan kebimbangan bahawa Rusia akan menggunakan nuklear untuk memecahkan kebuntuan. – Agensi


Ludah penguat kuasa DBKL, dua warga asing ditahan
Oleh NOR AZIAH MAT NOH

9 April 2022, 9:32 pm
KUALA LUMPUR – Tindakan dua warga asing melakukan provokasi terhadap penguat kuasa Dewan Bandaraya Kuala Lumpur (DBKL) mengundang padah apabila ditahan polis di Pusat Bandar Utara di sini semalam.
Timbalan Ketua Polis Daerah Sentul, Superintendan Heisham Harun berkata, kejadian itu berlaku ketika anggota penguat kuasa DBKL melakukan rondaan di sekitar kaki lima berhampiran sebuah bank.
“Siasatan awal mendapati dua individu terbabit berniaga di kawasan larangan menyebabkan penguat kuasa menyita barangan mereka.
“Kedua-dua suspek kemudian enggan bekerjasama dan bertindak menepis tangan pihak berkuasa yang sedang merakam gambar sehingga menyebabkan telefon bimbit jatuh dan rosak,” ujarnya dalam satu kenyataan hari ini.
Katanya, suspek juga memaki dan meludah ke arah muka salah seorang penguat kuasa sebelum mengoyakkan baju sendiri dan menuduh perbuatan tersebut dilakukan anggota penguat kuasa bagi mengelak ditangkap.
Susulan itu, polis bertindak menahan seorang lelaki dan wanita warga asing berusia 34 dan 38 tahun yang terlibat dalam insiden terbabit di tempat kejadian.

“Kedua-dua suspek ditahan tidak mempunyai rekod kesalahan jenayah lampau dan keduanya direman di Ibu Pejabat Polis Daerah Sentul bermula hari ini hingga 22 April bagi siasatan lanjut.
“Kes disiasat di bawah Seksyen 353 Kanun Keseksaan dan Seksyen 6(1)(c) Akta Imigresen 1959/63 kerana tidak mempunyai dokumen perjalanan yang sah,” katanya. – KOSMO! ONLINE


Siasatan bermula sejurus mangsa pulih sepenuhnya
Oleh KHAIRUL MOHD. ALI

9 April 2022, 9:16 pm
JOHOR BAHRU – Polis akan memulakan siasatan melibatkan insiden empat penyelam yang hilang di Pulau Tokong Sanggol, Mersing selepas ketiga-tiga mangsa yang selamat pulih sepenuhnya.
Ketua Polis Johor, Datuk Kamarul Zaman Mamat berkata, ketiga-tiga mangsa ketika ini masih menerima rawatan dan berada dalam pemantauan pasukan kesihatan.
Menurutnya, siasatan yang dijalankan itu akan meliputi pelbagai aspek termasuk kelayakan jurulatih selam, Kristine Grodem.
“Ya, kita akan siasat daripada pelbagai segi termasuk sama ada berlaku kecuaian dalam pengendalian latihan serta adakah sesi latihan itu mematuhi peraturan termasuk prosedur operasi standard ditetapkan.
“Buat masa ini mangsa-mangsa yang terselamat masih trauma. Mereka memerlukan masa untuk pulih dan sebaik sahaja keadaan mereka stabil kita akan rakam percakapan untuk siasatan lanjut,” katanya.
Beliau berkata demikian kepada pemberita semasa menghadiri Majlis Berbuka Puasa Bersama Pegawai dan Anggota Polis Dalam Ops Tambak di pusat beli belah Angsana Johor Bahru Mall, di sini hari ini.

Rabu lalu seramai empat penyelam warga Eropah dilaporkan hilang selepas melakukan aktiviti menyelam di pulau berkenaan.
Mangsanya terdiri daripada Kristine Grodem, 35 dari Norway; Adrian Peter Chesters, 46, dari Britain dan wanita warga Perancis, Alexia Alexandra Molina, 18 serta Nathan Renze Chesters, 14.
Grodem, Peter Chesters dan Alexandra Molina ditemui selamat kelmarin dan awal hari ini, manakala Renze Chesters disahkan telah maut oleh bapanya, Peter Chesters.
Sementara itu, katanya, tahap keselamatan di Johor khususnya di bandar raya ini terkawal sepanjang tempoh pembukaan semula sempadan antarabangsa negara.
Jelas beliau, pihaknya tidak menerima sebarang laporan melibatkan kejadian jenayah terhadap warga Singapura kecuali satu laporan kejadian pecah rumah setakat ini.
“Selepas siasatan dijalankan, kejadian berkenaan didapati telah lama berlaku dipercayai dalam tempoh pandemik iaitu sebelum sempadan antarabangsa dibuka,” katanya.
,Menurut beliau, pihaknya telah menggerakkan seluruh kekuatan Polis Kontinjen Johor seramai 1,600 pegawai dan anggota untuk memastikan tahap keselamatan Johor sentiasa terkawal.
“Sejak sempadan dibuka kita menempatkan pegawai dan anggota di seluruh negeri termasuk di 41 lokasi panas yang dikenal pasti melibatkan kawasan tumpuan ramai termasuk pelancong Singapura.
“Kami akui jalan raya agak sesak ketika ini, namun ia dalam kesesakan yang terkawal. Nasihat kami adalah pemandu kekal patuh arahan dan tidak memotong barisan,” tambahnya.
Sempadan Malaysia-Singapura telah kembali dibuka sejak 1 April lalu selepas ia ditutup akibat pandemik Covid-19 yang melanda dunia pada 18 Mac 2020. – KOSMO! ONLINE


16 warga Malaysia mangsa sindiket tipu iklan pekerjaan diselamatkan
Oleh NOR AZIAH MAT NOH

9 April 2022, 11:04 pm
KUALA LUMPUR – Seramai 16 orang warga Malaysia yang menjadi mangsa sindiket tipu iklan pekerjaan terkandas di Kemboja berjaya diselamatkan di Preah Sihanouk Province, Kemboja pada Selasa lepas.
Pengarah Jabatan Siasatan Jenayah (JSJ) Bukit Aman, Datuk Seri Abd. Jalil Hassan berkata, usaha itu dilaksanakan Polis Diraja Malaysia (PDRM) dengan bantuan Polis Antarabangsa (Interpol), Aseanapol, Kementerian Dalam Negeri serta Cambonian National Police.
“Kesemua mangsa yang berjaya diselamatkan terdiri daripada 15 lelaki serta seorang wanita berusia lingkungan 19 hingga 43 tahun telah diperdaya dengan iklan peluang pekerjaan Facebook sebagai pegawai khidmat pelanggan di Kemboja.
“Mangsa ditawarkan dengan gaji lumayan manakala segala kos perbelanjaan perjalanan ditanggung pihak syarikat di Kemboja,” katanya dalam satu kenyataan hari ini.
Jelasnya, sindiket bertindak merampas dokumen perjalanan, mengawal pergerakan dan mengurung mangsa dengan kawalan yang ketat setelah mereka tiba di negara itu.
Mengulas lanjut, mangsa hanya baru menyedari pekerjaan sebenar dan diperdaya setelah sampai di negara terbabit.

“Siasatan awal mendapati mangsa dipaksa untuk bekerja sebagai scammer.
“Kesemua mangsa berada dalam keadaan selamat dan kini berada di Phnom Penh sementara menunggu penerbangan pulang ke Malaysia dalam masa terdekat,” ujarnya lagi. – KOSMO! ONLINE


Sambut baik penubuhan jawatankuasa percepat permohonan pekerja asing
Oleh ABDUL RAZAK IDRIS

9 April 2022, 7:17 pm
KUALA LANGAT – Penubuhan Jawatankuasa Menyegerakan Permohonan Kelulusan Pekerja Asing disifatkan langkah terbaik bagi mempercepatkan prosedur kemasukan pekerja asing di negara ini.
Menteri Perusahaan Perladangan Dan Komoditi, Datuk Zuraida Kamaruddin berkata, banyak industri termasuk berkaitan kementeriannya ketika ini berhadapan masalah tenaga kerja warga asing.
“Sebanyak 500,000 permohonan tertunggak ketika ini dengan industri seperti perabot amat memerlukan pekerja.
“Justeru, jawatankuasa yang ditubuhkan Kementerian Sumber Manusia itu akan memastikan pemprosesan disegerakan untuk tindakan lanjut,” katanya selepas lawatan kerja di Syarikat Dynamic Furniture Sdn.Bhd. (FSB) di Olak Lempit hari ini.
Kata Zuraida, terdapat dua perkara lain juga ditimbulkan pemain industri seperti gaji minimum RM1,500 selain isu bayaran yuran perkapalan yang tinggi iaitu 40 peratus berbanding China.
Jelas beliau, kadar yuran tinggi menyebabkan pihak industri menghadapi kekurangan pesanan dari negara luar.

“Jadi, saya akan berbincang dengan Menteri Sumber Manusia (Datuk M. Saravanan) dan Menteri Pengangkutan, (Datuk Seri Dr. Wee Ka Siong) mengenainya,” katanya.  – KOSMO! ONLINE


LZS salur RM2 juta imarah masjid, surau
Oleh ISKANDAR SHAH MOHAMED

9 April 2022, 7:11 pm
SHAH ALAM – Lembaga Zakat Selangor (LZS) menyalurkan sumbangan berjumlah RM2 juta kepada 492 masjid dan surau di negeri ini bagi program pengimarahan sempena Ramadan.
Ketua Pegawai Eksekutifnya, Mohd. Sabirin Mohd. Sarbini berkata, sumbangan itu melibatkan sebanyak 262 masjid dan 230 surau.
“Bersempena program Ihya’ Ramadan Masjid dan Surau Negeri Selangor itu, semua masjid itu akan menerima sumbangan maksimum sehingga RM5,000.
“Surau pula menerima sumbangan sehingga RM3,000 bagi menggerakkan aktiviti pengimarahan sepanjang Ramadan ini,” katanya selepas simbolik penyerahan sumbangan itu kepada Pengarah Jabatan Agama Islam Selangor (JAIS), Datuk Mohd. Shahzihan Ahmad.
Jelas Mohd. Sabirin, masjid dan surau antara institusi yang terkesan susulan Perintah Kawalan Pergerakan (PKP) sejak lebih dua tahun penularan pandemik Covid-19.
“Justeru, manfaat wang zakat diharap  membantu masjid dan surau menghidupkan lagi program keagamaan dalam komuniti setempat,” katanya. – KOSMO! ONLINE


Cuaca buruk hampir di semua negeri malam ini
Oleh HARRITH HISHAM

9 April 2022, 9:24 pm
PETALING JAYA – Jabatan Meteorologi (MetMalaysia) mengeluarkan amaran ribut petir dan hujan lebat di 11 negeri termasuk Sabah dan Sarawak malam ini.
MetMalaysia dalam laporannya berkata, cuaca buruk tersebut dijangka berlaku sehingga lewat malam nanti.
“Ia melibatkan keseluruhan negeri Perlis, Pahang dan beberapa kawasan di Kedah iaitu Kubang Pasu, Padang Terap, Sik dan Baling.
“Manakala di Perak melibatkan Hulu Perak, Kuala Kangsar, Kinta, Kampar, Hilir Perak, Batang Padang dan Muallim,” katanya.
Sementara itu, amaran sama turut dikeluarkan di Kelantan membabitkan Pasir Mas, Jeli, Tanah Merah, Kuala Krai dan Gua Musang.
“Di Terengganu pula melibatkan Hulu Terengganu, Kuala Terengganu, Marang, Dungun dan Kemaman.

“Di Selangor, keadaan dikatakan tertumpu di Sabak Bernam, Hulu Selangor dan Gombak serta Kuala Lumpur,” ujarnya.
Bagi di sebelah selatan, turut terlibat adalah Jelebu, Kuala Pilah, Jempol dan Tampin di Negeri Sembilan dan Tangkak, Segamat, Muar dan Kluang di Johor.
Dalam pada itu, di Sarawak pula membabitkan Kuching, Serian, Samarahan, Sri Aman, Betong, Sarikei, Sibu (Sibu dan Kanowit) dan Kapit (Song, Kapit dan Bukit Mabong).
Tambah MetMalaysia, di Sabah, amaran dikeluarkan di Tawau (Kunak dan Lahad Datu) dan Sandakan (Kinabatangan dan Sandakan). – KOSMO! ONLINE


Anggota polis ditemui rentung dalam kebakaran
Oleh IVAN AMIRUL

9 April 2022, 11:14 pm
TAWAU – Ketua Polis Daerah Tawau Asisten Komisioner Jasmin Hussin mengesahkan mayat seorang lelaki ditemui rentung dalam kebakaran membabitkan bilik sebuah rumah di Taman King Fook, Jalan Utara hari ini dikenal pasti sebagai anggota polis berpangkat lans koperal.
Jasmin berkata, mangsa adalah seorang anggota polis yang bertugas di Ibu Pejabat Polis Daerah (IPD) Tawau.
“Sewaktu pihak polis tiba di lokasi kejadian memang mendapati mangsa berada di sebuah bilik yang terbakar serta keadaan pintu terkunci.
“Anggota bertugas terpaksa meminta bantuan pasukan bomba untuk masuk ke dalam bilik.
“Mayat sudah di bawa ke Hospital Tawau untuk tujuan bedah siasat,” katanya ketika dihubungi sebentar tadi.
Terdahulu, difahamkan, mayat lans koperal berusia 35 tahun itu mempunyai kesan kecederaan pada kepala, dipercayai akibat tembakan selain turut ditemukan sepucuk senjata api dipercayai milik mangsa yang terletak bersebelahannya.

Diminta mengulas lanjut berhubung kesan tembakan itu, Jasmin berkata, perkara itu masih dalam siasatan.
“Perkara itu masih dalam siasatan (kesan tembakan pada kepala) sebab bedah siasat belum dijalankan.
“Setakat ini kes diklasifikasikan sebagai mati mengejut dan siasatan awal mendapati tiada sebarang unsur khianat atau jenayah,” katanya. – KOSMO! ONLINE


Penumpang pesawat AS didenda gigit pramugari
Oleh KOSMO!

9 April 2022, 7:30 pm
WASHINGTON – Dua penumpang sebuah syarikat penerbangan dituduh berkelakuan tidak terkawal dan dikenakan denda yang besar oleh Pentadbiran Penerbangan Persekutuan Amerika Syarikat (FAA), lapor akhbar Daily Star semalam.
Pengawal selia penerbangan AS mengenakan denda sebanyak AS$81,950 (RM345,951) dan AS$77,272 (RM326,203) kepada dua penumpang wanita yang tidak didedahkan identiti mereka.
Denda itu diumumkan oleh Setiausaha Pengangkutan AS, Pete Buttigieg semalam.
“Jika anda berada di dalam kapal terbang, jangan jadi dungu dan membahayakan kru penerbangan dan penumpang lain,’’ kata Buttigieg ketika muncul di rancangan televisyen The View.
Denda itu dikenakan ke atas penumpang pesawat American Airlines yang didakwa menolak seorang pramugari ketika penerbangan selepas cuba memeluk dan mencium yang lain. Wanita itu juga meludah dan menggigit seorang penumpang.
Dalam satu kes pada 7 Julai tahun lalu, seorang wanita ditahan selepas cuba membuka pintu kabin. Organisasi itu berkata, wanita berkenaan didakwa meludah, menanduk dan cuba menendang anak kapal dan penumpang lain.

Dalam penerbangan lain pada 16 Julai tahun lalu dari Las Vegas ke Atlanta, seorang wanita terpaksa ditahan secara fizikal. Dia didakwa menggigit seorang penumpang beberapa kali dan berjalan ke hadapan pesawat untuk cuba keluar, kata agensi itu.
Syarikat-syarikat penerbangan AS mencatatkan rekod tertinggi jumlah penumpang yang mengganggu penerbangan sejak awal 2021. Kebanyakan kes melibatkan keengganan memakai pelitup muka.
Sejak Januari tahun lalu, organisasi itu telah mengenakan dasar toleransi sifar dan mengenakan denda berjumlah AS$7 juta (RM29.5 juta)  terhadap penumpang yang mengganggu penerbangan. – Agensi


Polis rampas stok mercun, bunga api bernilai RM20,000
Oleh YATIMIN ABDULLAH

9 April 2022, 5:52 pm
PASIR MAS – Seorang lelaki bertindak meninggalkan kereta dipandunya yang sarat dengan muatan mercun dan bunga api bernilai RM20,000 selepas dikejar polis sejauh 10 kilometer di simpang tiga Batu Karang, Rantau Panjang menghala ke Pasir Mas di sini hari ini.
Dalam kejadian pada pukul 9 pagi itu, polis menemui kereta Toyota Camry yang ditinggalkan suspek di kawasan tersebut.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, sebelum itu, anggota polis melihat sebuah kereta dipandu dalam keadaan mencurigakan semasa membuat rondaan.
Menurutnya, anggota kemudian mengejar kereta itu sebelum mengarahkan pemandunya untuk berhenti.
“Suspek tidak mengendahkan arahan itu dan terus bertindak memecut laju kereta dipandunya sejauh 10 kilometer sebelum berhenti secara mengejut di tepi jalan.
“Pemandu kereta kemudian lari ke dalam kawasan semak berhampiran. Anggota polis cuba mengesan suspek, namun lelaki itu hilang tanpa jejak,” katanya dalam kenyataan di sini hari ini.

Menurut Mohd. Nasaruddin, selepas 30 minit menunggu, tiada individu yang tampil menuntut kereta yang sarat dengan muatan mercun dan bunga api itu.
Ujarnya, kereta dan kesemua barangan rampasan dibawa ke Ibu Pejabat Polis Daerah Pasir Mas dan kes disiasat mengikut Seksyen 8 Akta Bahan Letupan dan Kakisan 1957. – KOSMO ONLINE


Ramai sedih lihat anjing ‘terhenjut’ ditarik dari kereta
Oleh KOSMO!

9 April 2022, 6:22 pm
PETALING JAYA – Kejam dan tidak berperikemanusiaan.
Itu antara reaksi pengguna media sosial apabila melihat sebuah klip video yang memaparkan penderaan seekor haiwan.
Menerusi klip video yang dikongsi di laman Facebook Kepala Berputar, kelihatan seekor anjing didakwa telah didera dengan cara menarik haiwan dengan sebuah Perodua Myvi.
Kelihatan anjing yang masih mempunyai tali di leher itu terpaksa ‘menyerah’ apabila di tarik oleh individu di dalam kereta terbabit di sebuah kawasan perumahan.
Klip video tersebut dirakam oleh seorang pengguna jalan raya yang kebetulan melalui kawasan itu dan dia telah membunyikan hon keretanya untuk ‘melarang’ perbuatan itu tetapi tidak diendah individu di dalam Myvi terbabit.
Tidak dapat dipastikan di mana kejadian itu berlaku dan bila tarikh ia dirakam.

Susulan perkongsian itu, rata-rata pengguna mengecam perbuatan individu di dalam Myvi berkenaan dan menyifatkan ia terlalu kejam dan tidak berperikemanusiaan.
“Kejam dan tidak berperikemanusiaan punya orang, bayangkan kalau kamu ditarik seperti itu, apa perasaan kamu?,”tulis Ayie Rahmat.
“Iblis sungguh yang buat, sian anjing tu,”kata Rekina Ahmad.
Turut meninggalkan komen adalah seorang lagi pengguna dikenali sebagai Nora Aszie.
“Pihak bertangungjawab tolonglah ambik tindakan tegas pada individu yang tiada akal macam ni, berikan pengajaran dan kesedaran kepadanya,”ujarnya. – KOSMO! ONLINE


Pekerja kesihatan tergamak bunuh anjing bimbang jangkitan Covid-19
Oleh KOSMO!

9 April 2022, 6:00 pm
BEIJING – Seorang pekerja kesihatan di Shanghai dirakam mengejar seekor anjing peliharaan baka corgi dan memukulnya dengan penyodok sehingga mati kerana pemiliknya dijangkiti Covid-19, lapor portal berita MailOnline semalam.
Sebuah klip video menunjukkan seorang pekerja pencegahan Covid-19 yang memakai pakaian perlindungan diri (PPE) mengejar anjing kecil itu di sebatang jalan di kawasan perumahan daerah Pudong.
Anjing itu dilihat cuba bersembunyi di belakang kereta tetapi pekerja itu menerjah ke hadapan dan memukul anjing itu tiga kali menggunakan penyodok besar. Ia kemudian dilihat terbaring tidak bergerak di atas jalan dan bangkai anjing itu kemudian dimasukkan ke dalam beg kuning.
Rakaman serangan itu tular di laman sosial Weibo dan mencetuskan kemarahan penduduk tempatan yang semakin kecewa akibat sekatan yang teruk dengan kekurangan makanan dan keperluan asas.
Gambar menunjukkan anjing itu sebelumnya mengejar bas yang dikatakan membawa pemiliknya ke pusat kuarantin selepas disahkan positif Covid-19.
Pemilik anjing itu melepaskannya ke jalan raya selepas mereka tidak dapat menemui sesiapa untuk menjaganya semasa dikuarantin, lapor majalah China News Weekly.

“Kami berharap untuk membiarkan ia keluar dan menjadi seperti anjing liar. Kami tidak mahu ia mati kelaparan.
“Selagi boleh hidup, ia akan menjadi baik-baik sahaja. Kami tidak pernah menjangka bahawa ia akan dipukul hingga mati sebaik sahaja kami pergi,’’ tulis pemilik anjing itu di laman sosial Weibo.
Pemilik itu kemudian mendakwa bahawa jawatankuasa kejiranan enggan menjaga anjingnya manakala pihak berkenaan berkata mereka bimbang ia mungkin juga dijangkiti. – Agensi


Bapa sahkan penyelam remaja meninggal dunia
Oleh MASTURAH SURADI

9 April 2022, 5:41 pm
MERSING – Penyelam remaja warga negara Belanda, Nathan Renze Chesters, 14, yang hilang ketika menyelam di Pulau Tokong Sanggol di sini disahkan telah meninggal dunia.
Perkara itu disahkan oleh bapanya, Adrian Chesters, 46, yang berjaya diselamatkan nelayan Indonesia pagi tadi.
Pengarah Maritim Malaysia (APMM) Negeri Johor, Laksamana Pertama Maritim Nurul Hizam Zakaria berkata, remaja itu meninggal dunia akibat tidak dapat bertahan di lautan.
Warga Norway, Kristine Grodem, 35, Alexia Molina, 18, warga Perancis dan Adrian, warga Britain ditemui selamat.
“Nathan masih belum ditemui namun telah disahkan meninggal dunia oleh bapanya akibat terlalu lemah dan tidak dapat bertahan di laut,” katanya dalam kenyataan hari ini.
Nurul Hizam berkata, susulan itu Maritime Rescue Sub Centre (MRSC) Johor Bahru telah memaklumkan perkara itu kepada pihak berkuasa Indonesia bagi membantu mencari mangsa yang dipercayai hanyut ke perairan Indonesia.

Berita berkaitan: Dua lagi penyelam ditemui selamat
Terdahulu, empat penyelam tersebut dilapor hilang pada Rabu lalu ketika menyelam bagi mendapatkan lesen selam dan tidak timbul semula ke permukaan selepas kira-kira satu jam melakukan aktiviti berkenaan di sekitar perairan Pulau Tokong Sanggol.
Nurul Hizam berkata pihak MRSC Johor Bahru turut mengucapkan jutaan terima kasih dan penghargaan kepada semua agensi dan pihak terlibat sepanjang Op Carilamat berlangsung.- KOSMO! ONLINE


Aksi penyayang anak Fizo Omar, teruja nak dapat adik
Oleh MOHAMMAD SHAHEMY AZMI

9 April 2022, 6:46 pm
PETALING JAYA – Aksi anak kepada pelakon Fizo Omar iaitu Wan Maryam menarik perhatian netizen selepas mencium berkali-kali perut ibu tirinya, Fazeera Nazri yang kini sedang sarat hamil.
Menerusi hantaran yang dimuat naik dalam Instagram miliknya, Maryam yang kini berusia lima tahun duduk di atas sebuah kerusi berwarna merah bersama Fazeera.
Maryam kemudian mencium perut ibu tirinya, Fazeera atau nama lengkapnya Fazeera Nazri Azrai berkali-kali dengan perasaan penuh teruja.
“Kakak yang paling teruja,” tulis Fizo dalam hantaran tersebut.
Dalam video berdurasi sekitar 15 saat itu juga menunjukkan kemesraan antara Fazeera bersama Maryam yang dilihat begitu akrab walaupun hubungan kedua-duanya hanyalah sekadar ibu tiri dan anak tiri.
Menjengah dalam ruangan komen, netizen juga turut sama berkongsi rasa teruja melihat gelagat Maryam kerana tidak sabar-sabar untuk menjadi seorang kakak kepada adiknya nanti.

“Maryam teruja nak dapat adik. Sayangnya dia pada bayi dalam perut mama. Jaga adik baik-baik,” komen seorang netizen.
“Semoga jadi kakak yang paling penyayang nanti,” kata seorang lagi netizen.
“Insya-Allah Maryam akan jadi seorang kakak yang penyayang,” kata seorang pengguna Instagram.
Sekadar info, Fizo mendirikan rumah tangga buat kali kedua dengan wanita berasal dari Kuching, Sarawak itu pada 21 Oktober tahun lalu dalam sebuah majlis pernikahan yang diadakan secara tertutup di Janda Baik, Pahang.
Sebelum ini Fizo pernah mendirikan rumah tangga bersama usahawan, Mawar Karim pada 2013, namun bercerai pada Julai 2019.
Hasil perkahwinan tersebut, mereka dikurniakan seorang cahaya mata perempuan iaitu Wan Maryam. – KOSMO! ONLINE


Ramai prihatin nasib keluarga Wan Akid
Oleh ROHANA MOHD. NAWI

9 April 2022, 6:29 pm
KOTA BHARU – Keluarga remaja, Wan Akid Afham Wan Mohd. Ruhsemadi, 13, yang tinggal di sebuah rumah usang dan separuh roboh di Kampung Banggol di sini bersyukur apabila ramai tampil menghulurkan bantuan selepas kisah kehidupan mereka tular di media sosial sejak kelmarin.
Bapanya, Wan Mohamad Ruhsemadi Wan Roma, 53, berkata, dia berasa amat terharu apabila orang ramai termasuk pertubuhan bukan kerajaan (NGO) membantu menghulurkan bantuan kewangan dan barangan.
Menurutnya, mereka sekeluarga menerima kunjungan orang ramai termasuk ada yang masih menghubunginya sehingga pukul 11 malam tadi.
“Bukan sekadar datang ke rumah kami yang sudah roboh, ada juga individu termasuk yang berada di luar Kelantan memindahkan wang ke akaun anak saya.
“Alhamdulillah, atas jasa orang ramai, rumah kami sedang dalam proses pembinaan dan dijangka siap dalam tempoh dua hingga tiga bulan,” katanya ketika ditemui selepas menerima sumbangan Pemangku Ketua Polis Daerah Kota Bharu, Superintendan Mohd. Suhaimi Ali di rumahnya hari ini..
Keluarga remaja itu mengambil keputusan untuk berpindah ke rumah sewa dengan kadar bayaran RM350 sebulan yang dibayar oleh seorang pesara kerajaan. – KOSMO! ONLINE


Usung warga emas keluar dari rumah terbakar
Oleh ROSLIZA MOHAMED

9 April 2022, 6:45 pm
TUMPAT – Tindakan pantas penduduk kampung berjaya menyelamatkan seorang warga emas daripada terperangkap dalam kebakaran melibatkan enam rumah di Kampung Dalam Rhu di sini hari ini.
Dalam kejadian kira-kira pukul 1.40 petang itu, mangsa, Safiah Daud, 80-an tidak mengalami sebarang kecederaan meskipun rumahnya hangus dalam kejadian tersebut.
Penghulu Mukim Kubur Datuk, Kampung Dalam Rhu, Rosli Mohd. Noor berkata, kejadian dipercayai berlaku bermula dari sebuah rumah sebelum api merebak ke lima rumah lain.
Menurutnya, ketika kejadian, penghuni lima buah rumah itu dikatakan sedang berehat manakala sebuah lagi rumah tidak berpenghuni.
“Kesemua mangsa kelam kabut menyelamatkan diri semasa kebakaran sebelum ada antara mereka teringat mengenai keadaan Safiah yang tinggal di dalam rumahnya seorang diri.
“Mangsa kebakaran yang lain terus bergegas menyelamatkannya dengan mengusung warga emas itu keluar dari rumahnya ketika api sedang marak. Alhamdulillah, Safiah sempat diselamatkan dan tidak mengalami sebarang kecederaan,” katanya ketika dihubungi Kosmo! hari ini.

Sementara itu, Ketua Zon Bomba Kota Bharu, Penguasa Bomba Suhaimi Mahmood berkata, seramai 21 termasuk pegawai dan anggota dari Balai Bomba dan Penyelamat (BBP) Tumpat, BBP Pengkalan Kubor termasuk BBP Wakaf Bharu ke lokasi kejadian selepas menerima panggilan kecemasan pukul 1.43 petang.
Suhaimi berkata, semasa tiba di lokasi, api sedang marak membakar enam buah rumah namun, tiada kemalangan jiwa dilaporkan.
“Api marak dengan cepat disebabkan cuaca panas dan berangin selain kedudukan rumah penduduk agak rapat antara satu sama lain.
“Kebakaran enam buah rumah itu berjaya dikawal sepenuhnya pada pukul 2.11 petang. Punca kebakaan dan kerugian masih dalam siasatan,” katanya. – KOSMO! ONLINE


Beri panduan jelas kepada pengusaha pelitup muka tempatan – MOTAC
Oleh MOHD. HUSNI MOHD. NOOR

9 April 2022, 6:56 pm
SEPANG – Kementerian Pelancongan, Seni dan Budaya (MOTAC) mahu panduan lebih jelas berhubung isu pewartaan pelitup muka bagi memastikan perusahaan pelitup muka yang dihasilkan komuniti kraf tempatan lebih terjamin.
Menterinya, Datuk Seri Nancy Shukri berkata, beliau mahu panduan lebih jelas diberikan oleh Kementerian Perdagangan Dalam Negeri dan Hal Ehwal Pengguna (KPDNHEP) mengenai perkara itu.
Beliau berkata, ketika ini, ramai pengusaha kraf tempatan terbabit dalam menghasilkan pelitup muka bercorak termasuk yang menggunakan elemen kain batik dan eleman tempatan lain.
“Kita ada ramai pengusaha kraf yang mengusahakan pelitup muka justeru mereka perlu diberikan panduan jelas mengenai panduan baharu oleh KPDNHEP itu.
“Kami mengalu-alukan nasihat dan panduan daripada pelbagai pihak khususnya berkaitan pembangunan dan penyelidikan (R&D) bagi menghasilkan pelitup muka yang mematuhi kehendak MS SIRIM,” katanya.
Beliau berkata demikian ketika ditemui pemberita selepas menyempurnakan majlis pelancaran KUL Art Airport di Terminal Utama KLIA di sini, hari ini.

Sebelum ini, KPDNHEP mewajibkan pengilang dan pengimport pelitup muka bukan perubatan membuat perakuan dan penandaan MS SIRIM daripada SIRIM QAS International Sdn. Bhd. berkuat kuasa 1 Januari 2023.
Arahan itu dikeluarkan susulan pewartaan Perintah Perihal Dagangan (Perakuan dan Penandaan) Pelitup Muka Bukan Perubatan 2022 di bawah Akta Perihal Dagangan 2011 pada 5 April lalu.
Pewartaan ini bertujuan memastikan pelitup muka bukan perubatan yang dihasilkan mahupun diimport mematuhi standard keselamatan yang telah ditetapkan dalam perintah ini.
Mengulas mengenai isu amalan penyediaan makanan tidak menepati standard yang dikesan di beberapa hotel di dalam negara, Nancy berkata, semua pengusaha hotel diminta supaya memastikan premis mereka dalam keadaan bersih.
Katanya, beliau mahu premis berkenaan selamat dan bersih supaya pelancong akan datang beramai-ramai ke negara ini.
“Kita semua perlu memainkan peranan untuk memastikan tempat kita bersih dan sekiranya ada nampak kotor maklumkan kepada pihak berkuasa,” katanya. – KOSMO! ONLINE


Lelaki melecur 70 peratus tong gas meletup
Oleh KHAIRUL MOHD. ALI

9 April 2022, 7:04 pm
JOHOR BAHRU – Badan seorang lelaki melecur 70 peratus selepas tong gas LPG di rumahnya di Jalan Teratai 77, Taman Johor Jaya di sini meletup.
Komander Operasi, Penolong Kanan Penguasa Bomba, Saifulbahri Safar berkata, kejadian itu dipercayai berlaku pada pukul 12.45 tengah hari ini.
Sehubungan itu katanya, seramai 15 pegawai dan anggota beserta empat jentera dari Balai Bomba dan Penyelamat Johor Jaya dan Tebrau dikejar ke lokasi kejadian.
“Setibanya di lokasi kejadian yang merupakan sebuah rumah teras dua tingkat, didapati seorang lelaki berusia 49 tahun cedera dan sebahagian rumah terbakar akibat tong gas LPG meletup.
“Kebakaran berjaya dipadamkan, manakala mangsa yang cedera dibawa ke Hospital Sultan Ismail untuk mendapatkan rawatan lanjut,” katanya dalam satu kenyataan di sini hari ini.
Tambah Saifulbahri, operasi berkenaan ditamatkan pada pukul 1.41 petang tadi. – KOSMO! ONLINE


Britain mungkin laksanakan semula perintah berkurung Covid-19
Oleh KOSMO!

9 April 2022, 7:00 pm
LONDON – Perdana Menteri Britain, Boris Johnson tidak teragak-agak untuk mengenakan perintah berkurung di negara itu jika lebih banyak varian Covid-19 yang lebih membawa maut muncul, lapor akhbar Metro UK semalam.
Beliau menegaskan bahawa adalah tidak bertanggungjawab untuk menolak kemungkinan tindakan drastik itu dilakukan jika ia boleh menyelamatkan nyawa. Komen itu dibuat ketika negara itu merasakan kesan daripada penularan varian baharu Omicon.
Walaupun gejala-gejala secara amnya kurang teruk berbanding varian terdahulu, kadar kemasukan ke hospital akibat Covid-19 di Britain berada pada tahap tertinggi sejak Januari 2021.
Kebanyakan negeri termasuk Scotland terus menyaksikan peningkatan kes positif dengan kira-kira 4.8 juta orang dalam isi rumah dijangkiti Covid pada minggu lalu, demikian menurut Pejabat Statistik Nasional (ONS).
Di England, sekitar satu daripada 13 orang berkemungkinan positif Covid-19 dalam tempoh seminggu sehingga 2 April lalu atau seramai 4.1 juta orang.
Johnson menyebut kemungkinan untuk melaksanakan perintah berkurung sekiranya lebih banyak varian muncul.

“Saya fikir adalah tidak bertanggungjawab mana-mana pemimpin dalam mana-mana negara  demokrasi untuk mengatakan bahawa mereka akan menolak sesuatu yang boleh menyelamatkan nyawa,’’ katanya dalam satu temu bual bersama GB News.
Kerajaan Britain dianggar telah membelanjakan sebanyak £410 bilion (RM2.2 trilion) untuk menangani Covid-19 sejak Mac 2020. – Agensi


17 individu diberkas miliki dadah di pusat hiburan
Oleh NOR AZIAH MAT NOH

9 April 2022, 4:56 pm
KUALA LUMPUR – Lima wanita antara 17 individu ditahan kerana memiliki pelbagai jenis dadah dalam serbuan di sebuah premis hiburan sekitar Warisan Cityview, Cheras, di sini malam tadi.
Ketua Polis Daerah Cheras, Asisten Komisioner Mohammad Idzam Jaafar berkata, pihaknya menjalankan serbuan terbabit pada pukul 12.30 malam.
“Menerusi serbuan itu, tangkapan dilakukan ke atas 13 lelaki serta lima wanita berusia lingkungan 26 hingga 56 tahun termasuk seorang penjaga premis pusat hiburan kerana beroperasi tanpa lesen yang sah.
“Selain itu, hasil ujian saringan air kencing yang dijalankan mendapati 15 suspek positif dadah,” katanya dalam satu kenyataan hari ini.
Susulan itu, polis telah merampas beberapa peralatan karaoke, dadah jenis kanabis seberat 4.89 gram(g), ekstasi (5.15g) serta ketamin (3.21g).
Jelasnya, polis turut mengeluarkan kompaun ke atas kesemua suspek kerana melanggar prosedur operasi standard (SOP) Pelan Pemulihan Negara (Fasa Peralihan ke Endemik) 2022.

Kes disiasat di bawah Seksyen 4(1)(b) Akta Hiburan Wilayah Persekutuan 1992 dan Seksyen 6/ 12(3), 15(1)(a) serta 39A (1) Akta Dadah Berbahaya 1952. – KOSMO! ONLINE


Buka puasa bersama, Yasmin Hani, Alif Hadi semakin rapat?
Oleh HARYATI KARIM

9 April 2022, 5:26 pm
PETALING JAYA- Selepas beberapa bulan kembali solo, aktres dan pengacara Yasmin Hani kini secara terbuka mendedahkan hubungannya dengan pelakon Alif Hadi.
Pendedahan tersebut dibuat Yasmin dan Alif apabila masing-masing memuat naik foto bersama kedua-dua anak aktres itu dalam Instagram semalam.
Menerusi kapsyen foto berkenaan, Yasmin dan anak-anaknya meluangkan masa berbuka puasa bersama Alif di sebuah hotel di ibu negara.
Dalam pada itu, Alif, 34, yang juga seorang duda dalam satu kenyataan mengesahkan mereka saling mengenali hati budi dan mula rapat beberapa bulan lalu.
Alif bagaimanapun mahu memenangi hati kedua-dua anak Yasmin terlebih dahulu sebelum memasuki ke fasa percintaan.
Sebelum itu, pada 2 April lalu, Alif memuat naik gambarnya di pantai bersama Yasmin berserta kapsyen: “I’m attracted to this one. (Saya tertarik kepada yang satu ini) berserta emoji hati.”

Terdahulu, Yasmi, 43, pernah mendirikan rumah tangga dengan pemuzik, Sha’arin Mohamed Razali pada 2011 dan bercerai pada Disember tahun lalu.
Hasil perkahwinan mereka dikurniakan dua cahaya mata, Noah Ismail Wong, 9, dan Eissa Elzander Wong, 6. – KOSMO! ONLINE


79 PATI dicekup tak sempat masuk Malaysia
Oleh ISKANDAR SHAH MOHAMED

9 April 2022, 5:19 pm
SABAK BERNAM – Pasukan Polis Marin (PPM) mematahkan cubaan menyeludup masuk 79 pendatang asing tanpa izin (PATI) menggunakan bot pom-pom pada kedudukan 4.8 batu nautika dari Kuala Sungai Besar di sini semalam.
Dalam kejadian kira-kira pukul 10.30 malam itu, PPM turut menahan seorang tekong serta empat awak-awak warga Indonesia. Mereka yang ditahan berusia 16 hingga 55 tahun.
Komander PPM Wilayah 1, Asisten Komisioner Shamsol Kassim berkata, PATI terbabit dipercayai membayar sebanyak RM1,800 seorang kepada ejen di Indonesia untuk memasuki negara ini.
“Hasil siasatan mendapati tekong dan ejen aktif menguruskan migran sejak sebulan lalu,” katanya dalam satu kenyataan hari ini.
Kesemua 84 warga asing itu dibawa ke Ibu Pejabat Polis Daerah Sabak Bernam untuk tindakan lanjut dan kes disiasat mengikut Seksyen 26A Akta Antipemerdagangan Orang dan Antipenyeludupan Migran 2007 serta Seksyen 6 (1)(c) Akta Imigresen 1959/63. – KOSMO! ONLINE


Dakwaan 10,000 rakyat Malaysia terkandas di Thailand tidak berasas
Oleh AMREE AHMAD

9 April 2022, 3:44 pm
PUTRAJAYA – Kementerian Luar hari ini memaklumkan bahawa dakwaan kononnya terdapat lebih 10,000 warga Malaysia yang terkandas di Thailand sejak dua tahun lalu adalah tidak berasas.
Wisma Putra berkata, Konsulat Jeneral Malaysia di Songkhla yakin jumlah sebenar yang berada secara tidak sah atau melebihi masa itu adalah jauh lebih kecil.
“Berdasarkan rekod kementerian dan pejabat diplomatik Malaysia di selatan Thailand itu, sehingga kini hanya terdapat 72 rakyat negara ini yang berdaftar dengan pihak konsulat,” katanya dalam kenyataan hari ini.
Bilangan tersebut ujarnya, adalah sebahagian kecil daripada seramai 444 warga Malaysia yang memegang pas sempadan dan telah mendaftarkan diri dengan pihak konsulat di Songkhla.
Media tempatan sebelum ini dilaporkan mendakwa seramai 10,000 rakyat Malaysia menjadi pendatang asing tanpa izin (PATI) di Thailand kerana tidak dapat pulang semula ke tanah air.
Ia ekoran Perintah Kawalan Pergerakan (PKP) dilaksanakan pada 18 Mac 2020 dan diikuti penutupan sempadan antarabangsa Malaysia ketika itu akibat isu penularan pandemik Covid-19. -KOSMO! ONLINE


Rusia ugut Finland hancur sekiranya sertai NATO
Oleh KOSMO!

9 April 2022, 4:00 pm
MOSCOW – Seorang wakil rakyat Rusia memberi amaran kepada Finland mengenai impak serius yang bakal diterima sekiranya Helsinki memilih untuk menyertai Pertubuhan Perjanjian Atlantik Utara (NATO), lapor akhbar Daily Mail kelmarin.
Vladimir Dzhabarov berkata, Finland akan menjadi sasaran Kremlin yang seterusnya dan keanggotaan dalam NATO akan menjamin kemusnahan negara tersebut.
Dzhabarov menyifatkan keputusan yang silap akan menyebabkan situasi di Ukraine turut berlaku di Finland.
“Jika kepimpinan Finland nekad meneruskan niat menjadi anggota NATO, ia akan menjadi satu kesilapan strategik.
“Finland yang berjaya membangun selama ini hasil hubungan perdagangan dan ekonomi yang erat dengan Rusia akan menjadi sasaran seterusnya. Penyertaan dalam NATO akan mengakibatkan tragedi kepada seluruh rakyat  Finland,” katanya.
Beliau juga yakin Finland tidak akan menandatangani kad NATO untuk kemusnahan negara mereka.

Dalam pada itu, minat Finland untuk menyertai NATO selepas sekian lama menjadi negara berkecuali meningkat selepas perang melanda Ukraine.
Menteri Luar Finland, Pekka Haavisto berkata, polisi itu akan dijelaskan dalam tempoh beberapa minggu akan datang.
Beliau juga memaklumkan bahawa NATO telah menawarkan jaminan keselamatan semasa proses permohonan keahlian.
NATO dijangka  mengambil masa dari empat bulan hingga satu tahun untuk meluluskan permohonan Finland sekiranya perkara itu berlaku.
Perdana Menteri Finland, Sanna Marin berkata, pilihan sama ada menyertai NATO atau sebaliknya adalah keputusan yang mempunyai impak yang tersendiri.
‘Kita perlu menilai kedua-dua kesan jangka pendek dan panjang. Pada masa yang sama, kita mesti ingat matlamat kita adalah demi memastikan keselamatan Finland dalam semua situasi,” tegasnya.
Katanya, hubungan Finland dengan Rusia berubah kepada sesuatu yang sukar dipulihkan selepas serangan Moscow  ke atas Ukraine.
Finland berkongsi sempadan sepanjang 1,340 kilometer dengan Rusia sekali gus paling panjang berbanding mana-mana negara  Kesatuan Eropah (EU). – Agensi


Penjual pisang goreng tular wajah setampan pelakon Korea
Oleh KOSMO!

9 April 2022, 4:00 pm
SURABAYA – Seorang penjual gerai tepi jalan di Surabaya, Indonesia menjadi tular apabila wajahnya dikatakan mirip pelakon dari Korea Selatan, lapor laman Solopos, hari ini.
Menerusi klip video yang dimuat naik di laman instagram @lambre_tuah, ramai  pelanggan sanggup beratur panjang semata-mata mahu bergambar dengan pemuda itu.
Lelaki berbadan sasa dan berkulit putih itu menjual pelbagai snek tradisional bergoreng seperti pisang goreng, tempe goreng dan avokado goreng.
Nama gerai lelaki itu juga seperti sepadan dengan ketampanan wajah pemiliknya iaitu ‘Gorengan Penggoda Iman’.
Menurut pemuda itu, dia tidak menyangka video yang menunjukkan dia sedang menjual kentang goreng tular di media sosial.
Dia juga tidak menyangka ramai yang menghargai video tersebut.

“Terima kasih semua atas penghargaan ini. Saya tidak sangka ia mendapat sambutan hebat daripada netizen,” tulisnya di laman Instagram @lie_buntaran. – Agensi


Maut kebakaran: Jiran dengar jeritan minta tolong
Oleh NORHAFIZAN ZULKIFLI

9 April 2022, 3:47 pm
KUANTAN – Jiran mangsa yang maut dalam kejadian kebakaran di Kampung Padang Perdana di sini masih terkenang detik cemas jeritan mangsa meminta tolong ketika rumahnya terbakar semalam.
Dalam Kejadian di rumah didiami enam sekeluarga itu telah mengorbankan pesara tentera laut, Mohd Asri Idris, 39. Anak si mati, Muhammad Aqid Aisy, 8, dilaporkan cedera.
Jiran mangsa, Yusni Mohd Azni, 20, berkata, ketika kejadian, dia yang sedang bersiap untuk keluar bersama ahli keluarga didatangai isteri lelaki itu, Nor Atikah Adnan, 39, menjerit meminta tolong dengan memberitahu rumahnya terbakar.
“Saya bersama ayah segera membantu memadamkan kebakaran menggunakan baldi manakala ibu pula memanggil jiran lain untuk membantu. Ketika itu kami mendapati arwah (Mohd Asri) berada di dalam rumah hendak memadam api.
“Asap terlalu tebal dan api juga marak. Arwah dikatakan berada di dalam bilik air dan mungkin cuba keluar. Ayah cuba memanggil nama arwah namun lama-kelamaan dia sudah tidak menyahut,” katanya di sini hari ini. -KOSMO! ONLINE


Arus deras punca penyelam hanyut
Oleh MOHAMAD FAIZAL HASHIM

9 April 2022, 4:25 pm
JOHOR BAHRU – Faktor arus deras menyebabkan kesemua empat penyelam yang melakukan aktiviti menyelam di perairan Pulau Tokong Sanggol, Mersing timbul di permukaan laut kira-kira 70 meter daripada bot.
Pengurus sebuah resort di Pulau Sibu Besar, Richard Wills berkata, mereka cuba memanggil pemandu bot terbabit namun tidak berhasil kerana hanya memerhati permukaan air berhampiran.
Katanya, keadaan arus juga menyebabkan jarak mereka dengan bot semakin jauh sehingga menyebabkan jurulatih selam, Kristine Grodem, 35, mengambil keputusan untuk berenang ke arah bot bagi menarik perhatian mereka.
“Kami tidak menyangka cuaca yang pada awalnya baik dengan ombak berketinggian 1.2 meter bertukar menjadi detik hitam buat mereka.
“Tindakan Kristine menuju ke arah bot itu menyebabkan dia terpisah dengan tiga rakan lain. Mereka bertiga mengikat tali antara satu sama lain bagi mengelak tidak terpisah.
“Saya tidak menyangka mereka mampu bertahan selepas 62 jam berada di laut, ini (kejadian) sangat luar biasa,” katanya ketika ditemui di sebuah hospital swasta di Pasir Gudang di sini.-KOSMO! ONLINE


Anak kedua Amar, Amyra dijangkiti virus Kawasaki
Oleh MOHAMMAD SHAHEMY AZMI

9 April 2022, 3:50 pm
PETALING JAYA – Selepas lima hari dimasukkan ke hospital gara-gara mengalami demam panas berlarutan, anak kedua kepada pasangan pelakon Amar Baharin dan Amyra Rosli, Ayra Aryssa disahkan dijangkiti penyakit Kawasaki oleh doktor.
Amar ketika dihubungi Kosmo! Online memberitahu, doktor memaklumkan bahawa Ayra, 2, dijangkiti virus Kawasaki oleh doktor sejak Rabu lalu.
“Doktor maklumkan pada Rabu lalu bahawa Ayra disahkan dijangkiti virus Kawasaki yang membabitkan kanak-kanak berusia bawah lima tahun. Virus ini boleh memberi kesan pada jantung.
“Apabila virus ini masuk dalam badan, pesakit akan mengalami keradangan dan timbul bintik-bintik merah pada kulit,” katanya.
Ujar pelakon berusia 37 tahun itu lagi, dia tidak pernah mendengar tentang virus tersebut sehinggalah diberitahu oleh doktor sebelum dia membuat semakan sendiri dalam internet.
Kata Amar, sehingga kini doktor masih belum mengetahui punca anaknya dijangkiti virus Kawasaki kerana boleh terjadi secara tiba-tiba.

“Sehingga kini puncanya masih belum diketahui sebab doktor sendiri pun tidak dapat mencari punca virus Kawasaki ini.
“Keadaan ini boleh berlaku secara tiba-tiba. Sehari sebelum diserang demam panas pada minggu lalu, Ayra berada dalam keadaan baik dan sihat sahaja,” ujar Amar.
Sewaktu ditebak tentang perasaannya buat masa ini, pelakon drama Hati Yang Dikhianati itu mengakui hatinya luluh melihat keadaan puteri kesayangannya menahan sakit.
“Sebagai bapa, bohong kalau saya tidak sedih. Luluh hati saya melihat anak sekecil itu terpaksa menahan kesakitan.
“Walaupun Ayra tidak boleh bercakap apa-apa, tapi saya tahu dia sedang menderita kesakitan. Apa yang saya dan juga isteri boleh buat sekarang hanyalah berdoa semoga anak kami diberi kesembuhan,” jelasnya.
Selain mengalami ruam-ruam merah pada badan dan juga muka, Ayra masih mengalami demam panas dan memerlukan pemantauan rapi oleh doktor.
Sementara menerusi hantaran yang dimuat naik dalam Instagram Amyra, pelakon drama Nur itu berkongsi foto keadaan terkini anaknya apabila badannya dipenuhi ruam merah.
“Ya, ini kondisi anak saya sekarang. Jangkitan Kawasaki. Seluruh badan dia kena serangan. Kasihan dia.
“Saya baca semua mesej (DM) dan komen anda tapi tak berkesempatan nak balas. Maaf sangat. Semua dah reda nanti saya balas. Terima kasih yang mendoakan Aryssa,” katanya.
Sekadar info, penyakit Kawasaki merupakan keradangan saluran darah (vaskulitis) terutamanya melibatkan kanak-kanak bawah umur lima tahun.
Penyakit tersebut pertama kali dikenal pasti dalam kalangan kanak-kanak di Jepun dan merupakan penyebab terutama penyakit jantung dalam kanak-kanak di negara-negara maju. – KOSMO! ONLINE


Pemandu e-hailing curi seluar dalam wanita
Oleh KOSMO!

9 April 2022, 5:00 pm
JAKARTA – Sebuah video tular di media sosial Indonesia memaparkan senario seorang pemandu e-hailing dirakam mencuri seluar dalam wanita di sebuah rumah, lapor laman berita Suara.com.
Video yang dirakam menerusi sistem televisyen litar tertutup (CCTV) itu dimuat naik ke dalam akaun Instagram bernama @infokejadian_semarang.
Menerusi klip video berkenaan, seorang lelaki berjaket hijau dilihat berada di kawasan sebuah rumah pada waktu malam.
Lelaki berkenaan dilihat berdiri berhampiran ampaian kemudian mencuri seluar dalam milik seorang penghuni rumah tersebut. Dia seterusnya memasukkannya ke dalam jaket yang dipakai.
Lelaki itu kelihatan beberapa kali menoleh ke kiri dan kanan untuk memeriksa keadaan sebelum kemudiannya beredar.
“Pelik betul kelakuan orang zaman sekarang, hairan,’’ demikian kapsyen pada muat naik tersebut.

Video itu kemudian mendapat perhatian netizen di ruangan komen.
“Fetish ya,’’ tulis seorang netizen.
“Hati-hati tetap waspada,’’ komen netizen lain. – Agensi


Naskhah al-Quran tidak dijamah api
Oleh ASLIZA MUSA

9 April 2022, 3:14 pm
TAPAH – Seorang guru besar tidak menyangka rak buku yang menempatkan naskhah al-Quran dan tafsir tidak dijamah api meskipun bilik pusat sumber di Sekolah Rendah Agama Rakyat (SRAR) Al Rahmaniah di Kampung Datok di sini hangus dalam kebakaran semalam.
Guru besarnya, Khairiyah Othman berkata, dia terkejut apabila melihat kesemua 50 naskhah al-Quran dan tafsir di dalam bilik itu berada dalam keadaan baik dan tersusun rapi berbanding buku lain.
Katanya, naskhah baharu dan lama itu diletakkan di pusat sumber tersebut sebagai bahan mengajar dan bacaan serta rujukan kepada guru dan murid.
“Kebakaran sekitar pukul 10.30 malam itu bukan sahaja memusnahkan bilik pusat sumber, malah ruang pejabat juga terjejas di mana dokumen sekolah, data murid dan komputer musnah terbakar,” katanya ketika ditemui di lokasi kejadian di sini hari ini
Khairiyah berkata, tindakan pantas pasukan bomba yang dihubungi oleh penduduk kampung berjaya memadamkan kebakaran daripada merebak ke kawasan lain
“Kebakaran ini juga menyebabkan tandas, bilik mesyuarat dan kelas masing-masing mengalami kerosakan lebih 40 peratus di bahagian bumbung dan tingkap,” katanya. – KOSMO ONLINE


Hujan lebat di lapan negeri petang ini
Oleh HARRITH HISHAM

9 April 2022, 3:10 pm
PETALING JAYA – Ribut petir, hujan lebat dan angin kencang dijangka berlaku melibatkan lapan negeri di Semenanjung petang ini.
Menurut Jabatan Meteorologi (MetMalaysia), cuaca buruk tersebut diramal berlarutan sehingga pukul 4 petang nanti.
“Ia melibatkan kawasan Barat Daya dan Timur Laut Pulau Pinang serta kawasan Hulu Perak, Kerian, Larut, Matang Dan Selama, Kuala Kangsar, Kampar, Manjung dan Kinta di Perak.
“Di Kelantan membabitkan Jeli, Kuala Krai dan Gua Musang manakala di Terengganu melibatkan Besut, Setiu dan Hulu Terengganu,” katanya.
Sementara itu, keadaan sama turut diramalkan berlaku di beberapa kawasan di Pahang iaitu Tanah Tinggi Cameron, Raub, Lipis dan Bentong.
“Di Selangor, cauca buruk dijangka berlaku di Gombak, Hulu Langat, Sabak Bernam, Kuala Selangor dan Hulu Selangor serta keseluruhan kawasan Kuala Lumpur.

“Selain itu, di Negeri Sembilan pula melibatkan Seremban, Kuala Pilah, Rembau, Jelebu dan Jempol,” ujarnya.
Tambah MetMalaysia, amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 millimeter sejam. – KOSMO! ONLINE


Negeri Sembilan catat kes pertama Demam Babi Afrika
Oleh ZAKKINA WATI AHMAD TARMIZI

9 April 2022, 3:03 pm
SEREMBAN- Negeri Sembilan mencatatkan kes pertama virus African Swine Fever (ASF) atau penyakit Demam Babi Afrika apabila ia sah dilaporkan berlaku Kampung Baru Site A, Tanah Merah, Lukut, Port Dickson semalam.
Dua kes positif itu disahkan telah menjangkiti babi di sebuah ladang yang tidak berlesen dan dipercayai dibawa dari negeri Perak.
Pengerusi Jawatankuasa Bertindak Pertanian dan Industri Asas Tani negeri, Datuk Bakri Sawir, pihaknya telah dimaklumkan mengenai kes tersebut pada 7 April lalu.
“Pihak kami telah mendapat maklumat lewat petang pada 7 April lalu dan dua sampel telah diambil. Pada 8 April (semalam) pihak kami telah menerima keputusannya iaitu dua kes positif dengan kadar kebolehjangkitan yang tinggi.
“Bagaimanapun, ia sudah dikawal dan pihak Jabatan Perkhidmatan Veterinar (JPV) negeri telah mengambil tindakan yang proaktif denan menyita kawasan itu dan memastikan tiada sebarang pergerakan keluar masuk di kawasan tersebut,” katanya dalam sidang akhbar di sini hari ini. -KOSMO! ONLINE


Kerajaan negeri biayai kos rawatan penyelam
Oleh MOHAMAD FAIZAL HASHIM

9 April 2022, 2:29 pm
JOHOR BAHRU – Kerajaan negeri akan membiayai kos rawatan warga Eropah yang ditemui selamat selepas hilang ketika melakukan latihan selaman di Pulau Tokong Sanggol, Mersing, Rabu lalu.
Perkara tersebut dimaklumkan Menteri Besar Johor, Datuk Onn Hafiz Ghazi menerusi entri di Facebooknya selepas dua lagi mangsa ditemui dalam keadaan selamat awal pagi tadi.
“Dua lagi mangsa yang hilang telah dijumpai. Mereka ditemukan dalam keadaan selamat tetapi lemah dan terus dihantar ke hospital.
“Bagi meringankan beban yang dihadapi oleh mereka, Insya-Allah kos rawatannya akan dibiayai oleh kerajaan Negeri Johor.
“Sehingga kini seorang lagi mangsa masih belum ditemui. Sama-sama kita doakan agar mangsa yang terakhir dapat ditemui dalam masa terdekat ini,” katanya menerusi kenyataan itu. -KOSMO! ONLINE


Pesawah ditahan bersama 150kg daun ketum
Oleh ASLIZA MUSA

9 April 2022, 2:25 pm
TELUK INTAN – Polis menahan seorang lelaki dan merampas 150 kilogram (kg) daun ketum bernilai RM7,500 di sebuah rumah di Labu Kubong, Chenderong Balai di sini awal pagi tadi.
Ketua Polis Daerah Hilir Perak, Asisten Komisioner Ahmad Adnan Basri berkata, lelaki berusia 23 tahun yang bekerja sebagai pesawah itu ditahan dalam serbuan pada pukul 1 pagi.
Katanya, pemeriksaan lanjut di stor belakang rumah suspek menjumpai 30 bungkusan plastik hitam disyaki berisi daun ketum.
“Berdasarkan siasatan, suspek memetik daun ketum tersebut di hutan belakang rumahnya yang ditanam individu lain sebelum ini dan menjualnya sekitar Teluk Intan.
“Pada masa sama, suspek juga bertindak sebagai orang tengah dan mendapatkan bekalan daun ketum daripada seorang pembekal di Labu Kubong untuk dijual kepada pembeli. Lelaki itu menjalankan kegiatan tersebut sejak enam bulan lalu,” katanya di sini hari ini.
Menurut beliau, pemeriksaan bagaimanapun mendapati dia negatif dadah dan tidak mempunyai rekod jenayah lampau. -KOSMO! ONLINE


Keputusan DNA tengkorak, cebisan tulang diketahui seminggu lagi
Oleh NOR SHAFAWATI YUP

9 April 2022, 2:22 pm
SEREMBAN – Keputusan ujian asid deoksiribonukleik (DNA) tengkorak, geraham dan cebisan tulang yang ditemui di Taman Bukit Zamrud di sini, Khamis lalu akan diperoleh dalam tempoh seminggu lagi.
Ketua Polis Daerah Seremban, Asisten Komisioner Nanda Maarof berkata, ujian DNA itu nanti akan menentukan sama ada tulang-tulang tersebut sah milik seorang kanak-kanak perempuan berusia lima tahun yang dilaporkan hilang atau sebaliknya.
“Kita tunggu laporan daripada pihak forensik dan patalogi dahulu.
“Satu minggu lagi mungkin dapat keputusan DNA,” katanya ketika dihubungi Kosmo! di sini hari ini.
Beliau berkata demikian ketika diminta mengulas penemuan tengkorak, geraham dan cebisan tulang dipercayai milik seorang kanak-kanak perempuan disyaki mangsa bunuh yang ditemui di kawasan tangki air di Taman Bukit Zamrud di sini, kelmarin. -KOSMO! ONLINE


Pengurus resort rasa bertanggungjawab, hargai usaha Malaysia
Oleh RAJA JAAFAR ALI

9 April 2022, 3:40 pm
PASIR GUDANG – Pengurus Resort Sea Gypsy Village di Pulau Sibu Besar, Mersing mengambil rasa bertanggungjawab terhadap insiden kehilangan empat penyelam yang hanyut ketika melakukan aktiviti itu berhampiran Pulau Tokong Sanggol.
Richard Wills berkata, keempat-empat penyelam tersebut termasuk jurulatih berasal dari Norway, Kristine Grodem menginap di resort berkenaan sebelum mereka turun menjalani latihan di laut.
Beliau yang boleh berbahasa Melayu menghargai usaha keras pihak berkuasa Malaysia mencari keempat-empat mangsa terbabit.
“Saya rasa bertanggungjawab dengan apa yang berlaku kerana keempat-empat penyelam itu menginap di Sea Gypsy Village sebelum menjalani latihan menyelam.
“Hari ini saya menerima khabar gembira kerana dua penyelam iaitu Alexia Alexandra Molina dan Adrian Peter dijumpai selamat dan kini menerima rawatan di Hospital Pakar KPJ Pasir Gudang,” jelasnya tadi. -KOSMO! ONLINE


5,000 penduduk awam terbunuh di Mariupol
Oleh KOSMO!

9 April 2022, 3:00 pm
MOSCOW – Datuk Bandar Mariupol yang baharu dilantik oleh tentera Rusia mengumumkan kelmarin bahawa kira-kira 5,000 penduduk awam terbunuh di bandar dalam kepungan itu di tenggara Ukraine.
“Sekitar 60 hingga 70 peratus rumah sama ada musnah sepenuhnya atau separa musnah,” kata Konstantin Ivashchenko.
Beliau dinamakan sebagai Datuk Bandar Mariupol pada Rabu lepas oleh Denis Pushilin iaitu pemimpin puak pemisah di rantau Donetsk.
Dipetik agensi berita Rusia, TASS, Ivashchenko berkata bahawa seramai  250,000 orang telah meninggalkan Mariupol.
Dalam perkembangan berkaitan, pihak berkuasa Ukraine menganggarkan seramai 5,000 orang awam terbunuh di Mariupol tetapi berkata, angka kematian sebenar di bandar itu mungkin mencecah  puluhan ribu penduduk awam.
Menurut pihak berkuasa Ukraine, 90 peratus bandar pelabuhan itu musnah akibat serangan tentera Rusia.

Tentera Rusia dan militia pemisah mengepung dan menyerang Mariupol selama berminggu-minggu tetapi berdepan penentangan sengit tentera dan pejuan Ukraine.
Menurut kedua-dua belah pihak, situasi kemanusiaan di Mariupol adalah sangat menyedihkan. – AFP


Operasi mencari penyelam remaja dihentikan
Oleh MASTURAH SURADI

9 April 2022, 3:29 pm
MERSING – Operasi mencari dan menyelamat (SAR) baki seorang lagi warga asing yang masih hilang ketika menyelam di Pulau Tokong Sanggol dihentikan 1.30 tengah hari ini.
Ketua Polis Daerah Mersing, Superintendan Cyril Edrward Nuing berkata, hasil maklumat dan siasatan terhadap dua mangsa yang ditemui awal pagi tadi mendapati mereka sebenarnya telah diselamatkan di perairan Indonesia iaitu di 16 batu nautika Utara Pulau Bintan.
Katanya, oleh itu pihaknya berpendapat mangsa, Nathen Renze Chesters, 14, warga Belanda yang masih hilang dipercayai berkemungkinan berada di kawasan Indonesia.
“Dengan itu SAR dihentikan sementara waktu untuk operasi mencari mangsa di perairan Malaysia. Counter part Indonesia akan menyambung mencari mangsa di Indonesia,”katanya pada sidang media di Pangkalan Hadapan Carilamat (PHC) Jeti Awam Majlis Daerah Mersing hari ini. -KOSMO! ONLINE


Ziana Zain selamat jalani pembedahan bariatrik
Oleh SAIRUL ZAMRI MISRANI

9 April 2022, 2:39 pm
PETALING JAYA – Penyanyi tersohor Ziana Zain selamat menjalani pembedahan bariatrik akibat masalah gastrik teruk yang dialaminya sejak empat tahun lalu.
Menerusi hantaran dalam Instagram, dia bersyukur kerana dapat bertemu dengan pakaPembedahr yang menasihatinya untuk melakukan rawatan bariatrik sekali gus mencegahnya daripada terus melarat.
“Doktor menjelaskan angin yang selalu dialami itu rupa-rupanya berpunca dari saluran ulu hati yang sudah longgar. Jadi, cecair gastrik boleh senang masuk ke saluran itu.
“Alhamdulillah, berkat kepakaran doktor, saya dapat menjalani kehidupan seperti biasa. Insya-Allah bebas dari gastrik dan tekanan darah tinggi saya kembali normal.
“Mungkin ramai yang berfikiran bahawa rawatan bariatrik ini hanya untuk penurunan berat badan. Sebenarnya boleh merawat penyakit gastrik, kolestrol dan diabetes juga,” katanya.
Tambah penyanyi yang popular menerusi lagu hit Madah Berhelah itu, sejak diserang penyakit tersebut, banyak aktivitinya terganggu termasuklah jadual pekerjaan.

Malah, Ziana sebelum ini turut pernah ke Institut Jantung Negara (IJN) untuk pemeriksaan jantung bagi mencari punca penyakit sebenarnya.
“Sejak 2018 sudah mula rasa ada sesuatu yang tak kena dengan diri ini. Perut cepat rasa tak selesa, angin dalam badan yang menyebabkan kesukaran bernafas serta sukar tidur malam.
“Semua ini banyak mengganggu urusan harian dan kerja. Selepas membuat beberapa pemeriksaan rupa-rupanya ada masalah gastrik,” katanya lagi. – KOSMO! ONLINE


Mesyuarat NSC bincang pelan hala tuju teknologi dan produk nano
Oleh EDDY AQMAL MOHAMED HAMIDI

9 April 2022, 1:26 pm
PUTRAJAYA – Pelan Hala Tuju Teknologi dan Produk Nano Negara 2021-2025 dilihat bakal memberi banyak faedah sosioekonomi kepada negara termasuk mencipta sebanyak 33,391 peluang pekerjaan dalam tempoh lima tahun akan datang.
Perdana Menteri, Datuk Seri Ismail Sabri Yaakob berkata, jumlah tersebut merangkumi pekerja berkemahiran tinggi (5,968), separuh mahir (24,755), dan kurang mahir sebanyak 2,668 orang selain bakal menyumbang sebanyak RM151.5 bilion kepada Keluaran Dalam Negeri Kasar (KDNK) dalam tempoh sama.
“Kita telah membincangkan tentang pelan hala tuju ini menerusi Mesyuarat Majlis Sains Negara (NSC) yang pertama bagi tahun 2022 semalam dan bersetuju ia wajar diaplikasikan kepada pelbagai industri, selari dengan Revolusi Industri 4.0.
“Pembangunan produk nanoteknologi seperti vaksin, ubat terapi kanser, peranti perubatan, teknologi sensor, baja nano, biojisim, panel solar serta pemanis dan perasa dalam produk halal mempunyai permintaan tinggi di pasaran global yang akan melonjakkan ekonomi negara,” katanya dalam satu kenyataan hari ini.
Ismail Sabri berkata, dalam mesyuarat tersebut, turut dibincangkan adalah tentang pelbagai usaha kerajaan bagi merakyatkan bidang sains, teknologi dan inovasi (STI) sebagai pemboleh daya kepada pemantapan sosioekonomi negara.
“Mesyuarat juga telah membincangkan penawaran dan permintaan dalam sektor Sains, Teknologi, Kejuruteraan dan Matematik (STEM) yang memerlukan penyelesaian secara tuntas untuk
meningkatkan daya saing STI negara.

“Kerajaan memandang serius jumlah pelajar dalam bidang STEM yang ketika ini adalah pada kadar 47 peratus dan sains tulen sebanyak 19 peratus. Minat pelajar dalam bidang ini perlu dipertingkatkan dan Kementerian Pendidikan (KPM) diarah untuk menerajui Hala Tuju STEM,” tegas beliau.
Dalam pada itu, Ismail Sabri memaklumkan bahawa mesyuarat itu turut menyentuh tentang kepentingan untuk mengetengahkan STI di peringkat komuniti melalui Malaysia Inovasi Sosial (MyIS).
“Usaha Kementerian Sains, Teknologi dan Inovasi (MOSTI) ini adalah satu langkah yang baik dalam memperkasakan inovasi di peringkat akar umbi.
“Inisiatif ini dilihat mampu menganjakkan pengagihan ekonomi yang inklusif kepada semua peringkat pendapatan terutamanya B40 dan M40 dengan memfokuskan kepada pengaplikasian
teknologi tempatan di peringkat akar umbi,” katanya.
Tambah beliau, mesyuarat juga bersetuju untuk menambah baik struktur tadbir urus Inisiatif National Technology and Innovation Sandbox (NTIS) dengan Jawatankuasa Task Force NTIS diubah nama kepada Jawatankuasa Pemandu NTIS manakala Majlis NTIS dimansuhkan dan digantikan pelaporan kepada NSC
“Pelaporan NTIS dijadikan sebagai agenda tetap dalam mesyuarat NSC bagi mengurangkan pertindihan dengan majlis sedia ada memandangkan NSC turut dipengerusikan oleh Perdana Menteri dan turut dipersetujui adalah Jawatankuasa Task Force NTIS baharu diwujudkan dan dipengerusikan oleh Setiausaha MOSTI,” jelas beliau.- KOSMO! ONLINE


Rumah dibaling mercun setiap malam, pemilik pasang CCTV kesan pelaku
Oleh KOSMO!

9 April 2022, 1:08 pm
PETALING JAYA – Apabila tibanya bulan Ramadan dan menjelang perayaan, dentuman mercun akan kedengaran di setiap pelusuk kampung mahupu di bandar.
Jika tindakan itu tidak menganggu kawasan kejiranan ia boleh dimaafkan, namun ada segelintir individu cuba membuat kacau dengan sengaja membaling mercun ke arah kediaman orang lain seperti yang tular di laman Facebook semalam.
Menerusi perkongsian di laman Facebook Aku Budak Kluang, tindakan ‘nakal’ dua remaja berkenaan berjaya dirakam televisyen litar tertutup (CCTV) di kediaman mangsa.
Menerusi rakaman berdurasi 59 saat itu, kelihatan dua remaja sengaja membaling mercun ke arah kediaman tersebut sebelum melarikan diri.
Berdasarkan maklumat yang dikongsi Aku Budak Kluang, kejadian tersebut berlaku di sebuah taman perumahan di Jalan Sawi, Yap Tau Sah, Kluang, Johor kira-kira pukul 10.52 malam kelmarin.
Katanya, kejadian tersebut sudah beberapa kali berlaku sehingga tuan rumah terpaksa memasang CCTV untuk merakam bukti.

“Adik-adik ini amaran terakhir dari tuan rumah, jika mereka masih diganggu, mereka akan buat laporan polis,”tulis Aku Budak Kluang di laman Facebook hari ini.
Susulan perkongsian itu, rata-rata pengguna mengecam tindakan remaja terbabit dan mahu pihak berkuasa mengambil tindakan segera sebelum perkara lebih buruk berlaku.
“Lapor polis je, nanti berlarutan, nampak gaya macam budak-budak tu berdendam, sebelum dibaling yang lebih bahaya,”tulis Azmir Osman.
Turut meninggalkan komen adalah seorang lagi pengguna dikenali sebagai Yasmin Bisri.
“Nak main, main la tapi kenapa sampai baling kt rumah orang, kalau aku pun menyirap,” katanya.-KOSMO! ONLINE


800 juta orang di Afrika mungkin dijangkiti Covid-19
Oleh KOSMO!

9 April 2022, 2:00 pm
JOHANNESBURG, Afrika Selatan – Lebih dua pertiga penduduk Benua Afrika mungkin dijangkiti Covid-19 sejak dua tahun lalu atau sekitar 97 kali gandar lebih tinggi daripada kes yang dilaporkan, demikian menurut laporan Pertubuhan Kesihatan Sedunia (WHO) kelmarin.
Ujian makmal mengesan sebanyak 11.5 juta kes Covid-19 dan 252,000 kematian di seluruh Benua Afrika.
Bagaimanapun, cawangan WHO Afrika menyatakan, kajiannya mendapati angka rasmi itu mewakili sekelompok kecil jangkitan sebenar konoravirus di benua tersebut.
“Kajian dan analisis baharu mendedahkan bahawa angka jangkitan sebenar mungkin 97 kali ganda lebih tinggi daripada bilangan kes Covid-19 rasmi
“Ini menunjukkan lebih dua pertiga penduduk Afrika telah terdedah kepada virus Covid-19,” kata ketua WHO Afrika, Matshidiso Moeti.
Laporan WHO Afrika menganalisis lebih 150 kajian yang disiarkan antara Januari 2020 hingga Disember 2021. Ia menunjukkan pendedahan kepada virus itu  melonjak daripada hanya 3 peratus pada Jun 2020 kepada 65 peratus menjelang September tahun lalu.

Dari sudut angka sebenar, ini bermakna pada September 2021,  jangkitan sebenar adalah sebanyak 800 juta kes dan bukannya 8.2 juta seperti yang dinyatakan dalam angka rasmi,” kata Moeti.
Angka purata jangkitan sebenar global adalah 16 kali ganda lebih tinggi daripada bilangan kes rasmi.
Sebahagian besar kes Covid-19 di benua itu direkodkan di Afrika Selatan yang mencatatkan lebih 3.7 juta jangkitan koronavirus.Negara itu juga melakukan ujian saringan paling banyak di samping memiliki kemudahan kesihatan yang lebih baik berbanding kebanyakan negara Afrika lain.
Sementara itu di Ghana, kajian WHO mendapati bahawa golongan muda adalah paling ramai dijangkiti virus Covid-19.  – AFP


Pegawai polis maut kereta terbabas
Oleh ISKANDAR SHAH MOHAMED

9 April 2022, 2:12 pm
SHAH ALAM – Seorang pegawai kanan polis maut selepas kereta dipandunya hilang kawalan dan terbabas di Kilometer 6.7 Lebuh Raya Lembah Klang Baharu (NKVE) di sini, hari ini.
Kejadian pukul 12.30 tengah malam itu melibatkan pegawai berpangkat Asisten Superintendan (ASP) berusia 39 tahun dan berkhidmat di Maktab Polis Diraja Malaysia (PDRM) Cheras.
Ketua Polis Daerah Shah Alam, Asisten Komisioner Mohd. Iqbal Ibrahim berkata, siasatan mendapati ketika kejadian mangsa memandu dari arah Kuala Lumpur menuju ke Klang.
Katanya, setibanya di lokasi, mangsa dipercayai hilang kawalan lalu terbabas ke sebelah kiri jalan.
“Pemandu lelaki itu yang mengalami kecederaan kemudian dibawa oleh ambulans ke Hospital Shah Alam.
“Mangsa yang juga pegawai kanan polis bagaimanapun disahkan meninggal dunia ketika menerima rawatan,” katanya dalam kenyataan hari ini. -KOSMO! ONLINE


Hanya 2,069 permohonan pekerja asing lulus setakat ini
Oleh LUQMAN RIDHWAN MOHAMED NOR

9 April 2022, 1:20 pm
PUTRAJAYA – Hanya 2,069 daripada 475,678 permohonan pekerja asing yang lulus setakat ini dengan majikan-majikan masih belum menerima kebenaran untuk membayar levi berkaitan pengambilan tenaga kerja tersebut.
Setiausaha Agung Pertubuhan Kebangsaan Agensi Perkhidmatan Swasta Malaysia (PAPSMA), Dr. N. Sukumaran berkata, ia sekali gus membuktikan Sistem Pengurusan Berpusat Pekerja Asing (FWCMS) gagal menjalankan fungsinya dengan baik.
“Perusahaan kecil dan sederhana (SME) dan para majikan sedang merintih ekoran masalah ini, bahkan Kementerian Sumber Manusia seakan-akan sedang menunggu sistem itu untuk berfungsi dengan sempurna.
“Sejak Januari lalu, tiada arah tuju jelas berkaitan arahan pengambilan pekerja asing dan sistem yang boleh memainkan peranan dengan baik bagi menguruskan perkara tersebut,” katanya dalam satu kenyataan hari ini.
Sehubungan itu, Sukumaran berkata, pihaknya tidak pasti sama ada pekerja asing akan berjaya dibawa masuk ke dalam negara sehingga hujung tahun ini, sekali gus menyumbang kepada lebih ramai syarikat gulung tukar.
Justeru, dia mencadangkan agar proses pengambilan pekerja asing dijalankan secara manual pada kadar segera dan tidak hanya bergantung kepada sistem tersebut semata-mata. – KOSMO! ONLINE


14,944 kes Covid-19 dilaporkan semalam
Oleh SITI A'ISYAH SUKAIMI

9 April 2022, 1:15 pm
PUTRAJAYA – Sebanyak 14,944 kes Covid-19 dilaporkan semalam dengan 104 kes import, menjadikan jumlah terkini sebanyak 4,307,529 kes.
Ketua Pengarah Kesihatan, Tan Sri Dr. Noor Hisham Abdullah berkata, kes sembuh pula mencatatkan sebanyak 14,045 kes dengan jumlah kumulatif kes sembuh sebanyak 4,113,831 kes.
Katanya, sebanyak 66 kes kategori tiga, empat dan lima manakala mengikut pecahan, kategori satu (9,341 kes), kategori dua (5,537 kes), kategori tiga (31 kes), kategori empat (16 kes) dan kategori lima (19 kes).
“Daripada 66 kes kategori tiga, empat dan lima, 11 kes (16.67 persatus) tidak divaksinasi atau belum lengkap divaksinasi, 35 kes (53.03 peratus) telah menerima dua dos vaksin tetapi belum menerima dos penggalak.
“Seterusanya, 20 kes (30.30 peratus) telah menerima dos penggalak, 33 kes (50.00 peratus) berumur 60 tahun dan ke atas dan 32 kes (48.48 peratus) mempunyai komorbid,” katanya dalam kenyataan hari ini.
Beliau berkata, sebanyak 206 kes memerlukan rawatan di Unit Rawatan Rapi manakala, 109 kes memerlukan bantuan pernafasan.

Mengikut data pada laman web CovidNow, sebanyak 31 kes kematian Covid-19 dilaporkan menjadikan jumlah kematian terkini sebanyak 35,259 kes serta sebanyak enam kes meninggal dunia di luar hospital atau brought in death (BID) dengan jumlah kes BID sebanyak 7,449 kes. -KOSMO! ONLINE


Jakim tidak boleh keluar kenyataan keputusan Jawatankuasa Muzakarah MKI
Oleh ISKANDAR SHAH MOHAMED

9 April 2022, 1:24 pm
SHAH ALAM – Sultan Selangor, Sultan Sharafuddin Idris Shah menitahkan Jabatan Kemajuan Islam Malaysia (Jakim) tidak boleh mengeluarkan sebarang kenyataan mengenai keputusan dibuat oleh Jawatankuasa Muzakarah Majlis Kebangsaan Bagi Hal Ehwal Agama Islam (MKI).
Ia berikutan perkara itu berada di bawah bidang Pengerusi Jawatankuasa Muzakarah berkenaan dan Majlis Raja-Raja.
Baginda yang juga Pengerusi MKI bertitah, Jakim hanya bertindak sebagai urusetia kepada Jawatankuasa Muzakarah dan MKI.
Sehubungan itu, titah Sultan Sharafuddin, Menteri di Jabatan Perdana Menteri (Hal Ehwal Agama) dan Timbalannya tidak boleh mengeluarkan apa-apa kenyataan yang diputuskan Jawatankuasa Muzakarah.
“Sebaliknya, hanya Pengerusi Jawatankuasa Muzakarah yang boleh menyembah maklum kepada Majlis Raja-Raja untuk diperkenankan.
“Setelah mendapat perkenan Majlis Raja-Raja, pelaksanaan keputusan muzakarah diserahkan kepada pertimbangan dan keputusan pihak berkuasa Agama Islam setiap negeri,” titah baginda menerusi kenyataan dikeluarkan Istana Alam Shah. -KOSMO! ONLINE


Will Smith dilarang hadiri Oscar selama 10 tahun
Oleh HANISAH SELAMAT

9 April 2022, 1:45 pm
INSIDEN menampar pelawak Chris Rock di pentas Oscar pada 28 Mac lalu mengakibatkan pelakon, Will Smith dilarang hadir ke sebarang majlis membabitkan anugerah besar di Hollywood selama 10 tahun.
Keputusan tersebut disepakati Ahli Lembaga penganjur, Akademi Seni Filem dan Sains yang mengesahkan larangan berkenaan berkuat kuasa bermula dari 8 April 2022, sama ada secara fizikal mahu pun maya.
Dengan larangan itu, bermakna Smith yang meraih trofi Pelakon Terbaik menerusi filem King Richard tidak akan menyampaikan salah satu anugerah utama di majlis Oscar tahun depan yang merupakan tradisi untuk pemenang edisi terdahulu.
Bagaimanapun, Ahli Lembaga Akademi tidak memutuskan sama ada menarik balik anugerah pelakon terbaik yang dimenangi Smith atau melarangnya daripada mendapat sebarang pencalonan atau kemenangan Oscar pada masa hadapan.
Filem terbaharu aktor berusia 63 tahun itu berjudul Emancipation dijangka ditayangkan dalam tempoh beberapa bulan lagi yang mengisahkan cubaan seorang lelaki membebaskan diri daripada menjadi hamba.
“Larangan terhadapnya dilakukan bagi tujuan melindungi karyawan seni dan tetamu agar terus meletakkan kepercayaan kepada Anugerah Akademi.

“Selama insiden pergeseran antara mereka terjadi, kami tidak cukup menangani situasi tidak terduga ini. Kami tidak bersedia untuk isu yang belum pernah terjadi sebelumnya. Untuk ini, kami minta maaf.
“Terima kasih kepada Rock kerana menangani situasi terjadi dengan profesional,” kata kenyataan berkenaan.
Terdahulu, keputusan tersebut dibuat di mesyuarat Lembaga Gabenor yang diadakan semalam di Los Angeles, yang sepatutnya dijadualkan pada 18 April, namun dipercepatkan selepas Smith mengumumkan peletakan jawatan minggu lalu.
Seorang anggota lembaga mendedahkan, keputusan tersebut turut disegerakan selepas menerima banyak perdebatan berhubung impak tindakan kasar Smith di pentas acara langsung yang diikuti jutaan penonton.
Surat Akademi ke-94 kepada Smith menjelaskan bahawa majlis anugerah Oscar bertujuan meraikan individu yang telah bekerja keras melangkaui jangkaan, namun tindakannya tidak boleh diterima selain mengundang bahaya.
Dalam satu kenyataan balas, Smith berkata, dia menerima dan menghormati sebarang keputusan atau hukuman daripada pihak Akademi malah sebelum itu sudah memohon maaf atas ketelanjurannya.
“Saya sepenuhnya akan menerima sebarang akibat susulan kelakuan saya. Tindakan saya semasa penyampaian Anugerah Akademi Ke-94 mengejutkan, menyakitkan dan tidak boleh dimaafkan,” katanya.
Kejadian berlaku ketika Rock yang naik ke pentas untuk menyampaikan trofi membuat lawak mengenai penampilan isteri Smith, Jada Pinkett yang berimej botak dengan menyamakannya seperti watak GI Jane lakonan Demi Moore.
Walaupun waktu itu dia dilihat turut tertawa mendengar jenaka berkenaan, selepas insiden tamparan Smith yang menuju ke tempat duduknya semula sempat memberi amaran keras melarang nama isterinya disebut-sebut lagi.
Sebelum ini, penganjur Akademi pernah memecat beberapa ahlinya yang terbabit dalam kes gangguan seksual dan rogol.
Antaranya termasuk penerbit filem, Harvey Weinstein pada 2017 serta bintang veteran, Bill Cosby, setahun kemudian. – KOSMO! ONLINE


Haram wanita berkahwin dengan bekas bapa tiri
Oleh KOSMO!

9 April 2022, 1:29 pm
PETALING JAYA – Seorang wanita tidak boleh berkahwin dengan bekas bapa tirinya walaupun lelaki tersebut telah bercerai dengan ibunya.
Menjelaskan perkara itu, Peguam Syarie dan Konsultan Perundangan Islam, Fahmi Ramli berkata, ini kerana wanita tersebut telah menjadi mahram kepada bekas bapa tirinya.
Menurut beliau, keadaan itu berlaku apabila lelaki itu telah bersetubuh dengan ibunya semasa kedua-duanya masih sebagai suami isteri.
“Kalau bapa tiri itu telah bersetubuh dengan ibu wanita itu, maka mereka telah menjadi mahram dan haram berkahwin. Walaupun bapa tiri itu telah bercerai dengan ibunya, ia tetap haram.
“Ini adalah undang-undang dan hukum syarak yang telah ditetapkan, bagaimanapun bapa tiri ini tidak boleh menjadi wali kepada wanita tersebut,”katanya di laman Facebook.
Tambah Fahmi, sekiranya wanita tersebut telah ‘terkahwin’ dengan bekas bapa tirinya wajib kedua-duanya difaraq perkahwinan tersebut atau dinamakan juga sebagai “pemisahan kehakiman”.

“Tidak kisahlah apa situasi perkahwinan mereka sama ada tidak tahu berkenaan isu ini atau telah berkahwin secara sindiket di Siam (Thailand).
“Kedua-dua mereka perlu berpisah kerana syarat sah nikah itu adalah seorang lelaki tidak boleh ada pertalian mahram dengan wanita yang ingin dikahwininya. Ini kerana ia tidak sah disisi hukumnya dan perlu difaraqkan,”ujarnya.-KOSMO! ONLINE


Jumlah penerima dos penggalak Indonesia melonjak 760,000 sehari
Oleh KOSMO!

9 April 2022, 1:00 pm
JAKARTA – Jurucakap Kementerian Kesihatan Indonesia, Siti Nadia Tarmizi mendedahkan penerima suntikan dos penggalak meningkat hampir 800,000 orang  sehari susulan syarat yang dikenakan pemerintah bagi mereka yang mahu melakukan mudik lebaran atau balik kampung, lapor laman berita Kompas.com.
Menurut Siti Nadia, peningkatan sebanyak dua kali ganda dicatat bagi penerima dos penggalak bagi seminggu pertama Ramadan.
“Kebiasaannnya jumlah penerimaan dos penggalak sehari adalah 300,000 tetapi sejak ia dijadikan syarat mudik, angka harian meningkat mencecah 760,000.
“Ini bermakna masyarakat peka dengan arahan pemerintah yang mahu memastikan perjalanan pulang ke kampung lebih selamat dan terjamin dengan suntikan dos penggalak,” kata Siti Nadia.
Tambahnya, jumlah penerima dos penggalak di Indonesia sehingga kini mencecah 26.8 juta orang.
Kerajaan menyasarkan 30 peratus penduduk telah menerima vaksin penggalak pada akhir Mei ini.

Meskipun penerimaan vaksin penggalak terus dipertingkatkan, kerajaan masih meneruskan gesaan pengambilan dos pertama dan kedua untuk mencapai sasaran 208 juta penerima vaksin.
“Melengkapkan dos kedua tetap menjadi keutamaan kerana kami tahu tiada gunanya peningkatan jumlah dos penggalak tetapi dos pertama serta kedua tidak bergerak seiring,” tegasnya.
Tambah Nadia, keperluan dos penggalak bagi mudik lebaran bukan sengaja mahu menyusahkan rakyat tetapi langkah awal bagi mengelak jangkitan di kampung. – Agensi


Kelengkapan raya dan bayi musnah dalam kebakaran
Oleh NIK NUR IZZATUL HAZWANI NIK ADNAN

10 April 2022, 8:34 pm
KEMAMAN – Sepasang suami isteri terkedu apabila persiapan raya yang baru dibeli musnah dalam kebakaran melibatkan rumah sewa mereka di Kampung Bakau Tinggi, Chukai di sini hari ini.
Rumah sewa diduduki Nur Diana Atikah Rozde, 22, dan suami, Mohamad Syafiq Izwan Abdullah, 22, itu hangus sepenuhnya dalam kebakaran pada pukul 1 tengah hari tersebut.
Nur Diana Atikah yang sedang hamil empat bulan berkata, dia dan suami hanya mengetahui tentang kebakaran tersebut apabila dihubungi salah seorang jirannya dari tempat kerja.
“Pada mulanya saya ingatkan cuma kebakaran kecil namun terkejut rupa-rupanya rumah sewa kami telah 100 peratus terbakar.
“Terkilan sebab semua baju raya dan sedikit kelengkapan bayi sulung kami yang baru beli di Kuantan, Pahang semalam musnah dalam kebakaran berkenaan,” katanya kepada Kosmo! di sini hari ini.
Nur Diana Atikah berkata, dia dan suami yang melangsungkan perkahwinan lima bulan lalu baru berpindah ke rumah sewa itu pada bulan Februari.- KOSMO! ONLINE


Misteri bau busuk terbongkar dengan penemuan mayat
10 April 2022, 9:34 pm
KUALA LUMPUR – Misteri bau busuk beberapa hari yang terpaksa dihidu penduduk akhirnya terjawab dengan penemuan mayat seorang lelaki warga emas dalam sebuah rumah di pangsapuri Taman Maluri, Cheras, dekat sini hari ini.
Ketua Polis Daerah Cheras, Asisten Komisioner Muhammad Idzam Jaafar berkata, Pusat Kawalan Ibu Pejabat Polis Daerah (IPD) Cheras telah menerima laporan mengenai bau busuk itu kira-kira pukul 12.25 tengah hari.
“Bertindak atas maklumat tersebut, sepasukan anggota polis dari Balai Polis Cheras telah pergi ke tempat kejadian dan mendapati mayat seorang lelaki terbaring di atas lantai kediaman.
“Mangsa bagaimanapun disahkan meninggal dunia oleh pegawai perubatan Hospital Canselor Tuanku Muhriz (HCTM), Cheras yang hadir di tempat kejadian,” ujarnya sebentar tadi.
Menurutnya, hasil siasatan mendapati mangsa merupakan lelaki tempatan berusia 67 tahun dan dipercayai tinggal seorang diri di kediaman berkenaan.
“Mangsa disyaki telah meninggal dunia antara tempoh lima hingga tujuh hari dan kita tidak menemui sebarang unsur jenayah pada tubuh badan mangsa.

“Namun begitu, siasatan lanjut akan diteruskan bagi mengetahui punca sebenar kematiannya,” ujarnya. – KOSMO! ONLINE


Haru dengar lagu ‘Dengarkanlah’ di TikTok
Oleh KOSMO!

10 April 2022, 9:49 pm
PETALING JAYA – Jika anda perasan ketika ‘scroll’ laman sosial terutamanya Facebook atau TikTok, lagu Cinta Sampai Mati memang menjadi pilihan.
Bait lagu yang dinyanyikan penyanyi dari Indonesia, Raffa Affar sering sahaja didengari bila sahaja laman media sosial dibuka.
Rangkap lagu “dengarkanlah.. disepanjang hayat aku berdoa” seperti terngiang-ngiang di telinga setiap hari.
Rata-rata orang ramai turut berpendapat bahawa sudah jemu mendengar bait lagu terbabit, namun masih lagi menjadi pilihan orang ramai.
“Aku dah mula menyampah dengar lagu ni, video mat rempit pun pakai lagu ni, video masak nasi lemak pun dengar lagu ni.
“Nak tak dengar pun memang kita selalu buka media sosial, layan sahajalah,” jelas Cikgu Ajis.

“Awal-awal dulu ye lah menarik juga lagu ni tapi kalau dah hari-hari jadi haru pula, buka sahaja dengarkan lah, dengarkan lah.
“Nak marah pun tak guna, tapi tolong lah cari lagu lain pula,” jelas Fidaus Pida Dua. – KOSMO! ONLINE.


Ibu guna pembesar suara masjid cari pelaku tendang kemaluan anak
Oleh KOSMO!

10 April 2022, 9:00 pm
JAKARTA – Sebuah video menjadi tular di media sosial Indonesia kerana memaparkan senario seorang wanita sedang mencari individu yang menendang kemaluan anaknya menggunakan pembesar suara di sebuah masjid, lapor laman berita Suara.com.
Video yang dirakam oleh salah seorang penduduk itu dimuat naik pada akaun TikTok bernama @pikihsi’kechotThej.
Penduduk setempat dikatakan terkejut apabila mendengar bunyi suara seorang wanita sedang mencari pelaku yang menendang kemaluan anaknya.
“Hoi, anak-anak! Siapa tendang kemaluan si Sarip? Dia pulang dari mengaji dan mengadu kemaluannya sakit.
“Kalau tiada yang mahu mengaku, nanti saya tendang seorang demi seorang. Sarip balik dari mengaji dan menangis,” demikian kata wanita itu ketika menggunakan pembesar suara masjid.
Klip video itu kemudian mendapat perhatian netizen di ruangan komen.

“Mak, carikan juga siapa yang buat aku rindu sampai menangis,” tulis seorang netizen.
“Emak siapa itu?” komen netizen lain. – Agensi


Seorang dicekup, enam masih diburu
Oleh NOR AINNA HAMZAH

10 April 2022, 9:23 pm
JELEBU – Polis kini sedang memburu enam lagi banduan yang dilaporkan melarikan diri petang tadi ketika dalam tahanan reman mahkamah di Penjara Jelebu.
Ketua Polis Daerah Jelebu, Deputi Superintendan Maslan Udin berkata, pada pukul 3 petang, bilik gerakan Ibu Pejabat Polis Daerah (IPD) Jelebu, telah menerima makluman berkenaan tujuh banduan melarikan diri dan melancarkan operasi mengesan dan menangkap banduan tersebut dengan bantuan Unit Anjing Pengesan Ibu Pejabat Polis Kontinjen (IPK) Negeri Sembilan dan Penjara Jelebu.
Menurutnya, sehingga pukul 7 malam tadi, seorang banduan bernama Sohaimi Khalid, 50, telah berjaya ditangkap semula di kawasan kebun sawit, Kongkoi berjarak kira-kira dua kilometer (km) daripada Penjara Jelebu.
“Manakala, enam lagi senarai banduan yang dikehendaki ialah Mazlan Samah, 39, beralamat di Felcra Ramian China, Lubuk China , Melaka; Mohamad Aminuddin Khan Mohd Yusof, 28, beralamat di Taman Desa Rhu Sikamat dan Shazuan Md Sharif, 32 beralamat di Felda Pasoh 1.
“Tiga lagi ialah, Mohd Zairizan Zainal, 42, beralamat di Felcra Bukit Sedanan, Selandar, Melaka; Muhammad Syafiq Rohmat, 32, beralamat Felda Pasoh 2 dan seorang bukan warganegara, Zainuddin,” katanya dalam satu kenyataan hari ini.
Sehubungan itu, polis mengalu-alukan sebarang maklumat orang awam bagi membantu pihak polis dengan menghubungi mana-mana balai polis yang berhampiran atau menghubungi IPD Jelebu di mana –mana talian iaitu IPD Jelebu 066136222 atau Bilik Gerakan Jelebu 066137999. – KOSMO! ONLINE.


Isteri terlepas tali gantung bunuh suami
Oleh NUR ALINA HASSAN

10 April 2022, 8:40 pm
MUAR – Seorang wanita menangis kesyukuran selepas Mahkamah Tinggi Muar, di sini, mengetepikan hukuman gantung sampai mati ke atasnya bagi kesalahan membunuh suaminya, lima tahun lalu.
Tertuduh, Nur Hidayah Abdullah, 22, hanya mampu menzahirkan rasa sebak sebaik mendengar keputusan oleh Pesuruhjaya Kehakimanan, Awang Armadajaya Awang Mahmud.
Awang Armadajaya dalam hujahnya berkata, keputusan itu dibuat selepas mengambil kira situasi tertuduh yang melakukan kesalahan ketika masih dibawah umur iaitu pada usia 17 tahun.
Menurut beliau, tertuduh ditakrifkan sebagai kanak-kanak mengikut Akta Kanak-Kanak 2001 dan tidak boleh dijatuhkan hukuman mandatori.
Bagaimanapun, mahkamah memerintahkan tertuduh ditahan penjara selama yang diperkenankan oleh Sultan Johor, Sultan Ibrahim Sultan Iskandar kerana kesalahan dilakukan di dalam negeri ini.
Mengikut pertuduhan, tertuduh boleh merayu kepada Lembaga Pengampunan dan Sultan Johor untuk sebarang keringanan hukuman atau memendekkan tempoh tahanan kepada tertuduh.

Selepas mendengar rayuan daripada peguam bela dalam prosiding berkenaan, Awang Armadajaya menasihati Nur Hidayah untuk menjadi insan lebih baik kelak setelah mendapati kehidupan lalu wanita itu penuh dengan duka dan kesukaran. -KOSMO! ONLINE


Akta Anti Lompat Parti dibentang Julai ini
Oleh MOHD. HUSNI MOHD. NOOR

10 April 2022, 7:56 pm
PUTRAJAYA – Rang Undang-Undang (RUU) Anti Lompat Parti dijangka akan di bentang di Parlimen pada sesi sidang Dewan Rakyat, Julai depan.
Perkara itu dimaklumkan Perdana Menteri, Datuk Seri Ismail Sabri Yaakob pada sidang media selepas selesai taklimat khas RUU Perlembagaan (Pindaan) (No 3) 2022, di sini hari ini.
Ismail berkata, pihaknya yakin RUU Perlembagaan (Pindaan) (No 3) 2022 dapat diluluskan esok berdasarkan komitmen diberikan semua pihak termasuk pihak pembangkang.
Beliau berkata, kerajaan juga akan mewujudkan jawatankuasa khas bagi memperincikan, menggubal dan meneliti pindaan RUU Anti Lompat Parti itu sebelum ia dibentangkan kepada Kabinet terlebih dahulu.
“Jawatankuasa khas itu akan disertai wakil kerajaaan, pembangkang, ahli akademik dan pakar Perlembagaan.
“Kami berharap perincian oleh Jawatankuasa khas itu akan dipercepatkan kerana sasaran kami untuk bentangkan RUU itu pada Julai ini.

“Secepat mana jawatankuasa itu boleh mencadangkan untuk dibentangkan dalam Kabinet untuk persetujuan. Selepas itu maka kita boleh bentangkan segera di Parlimen,” katanya. – KOSMO! ONLINE